Suvestinė redakcija nuo 2025-03-26

Įsakymas paskelbtas: TAR 2024-03-19, i. k. 2024-04909

LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL LIETUVOS ŽEMĖS ŪKIO IR KAIMO PLĖTROS 2023–2027 METŲ STRATEGINIO PLANO INTERVENCINĖS PRIEMONĖS „TRUMPOS TIEKIMO GRANDINĖS“ ĮGYVENDINIMO TAISYKLIŲ PATVIRTINIMO

2024 m. kovo 19 d. Nr. 3D-223

Vilnius

Vadovaudamasis Lietuvos Respublikos žemės ūkio, maisto ūkio ir kaimo plėtros įstatymo 8 straipsniu ir 2021 m. gruodžio 2 d. Europos Parlamento ir Tarybos reglamentu (ES) 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013, su visais pakeitimais bei įgyvendindamas Lietuvos Respublikos Vyriausybės 2020 m. lapkričio 25 d. nutarimo Nr. 1322 „Dėl Pasirengimo administruoti Europos Sąjungos lėšas ir jų administravimo“ 3.1.1 papunktį,

t v i r t i n u Lietuvos žemės ūkio ir kaimo plėtros 2023–2027 metų strateginio plano intervencinės priemonės „Trumpos tiekimo grandinės“ įgyvendinimo taisykles (pridedama).

Žemės ūkio ministras	Kęstutis Navickas

PATVIRTINTA

Lietuvos Respublikos žemės ūkio ministro

2024 m. kovo 19 d. įsakymu Nr. 3D-223

LIETUVOS ŽEMĖS ŪKIO IR KAIMO PLĖTROS 2023–2027 METŲ STRATEGINIO PLANO INTERVENCINĖS PRIEMONĖS „TRUMPOS TIEKIMO GRANDINĖS“ ĮGYVENDINIMO TAISYKLĖS

I SKYRIUS

BENDROSIOS NUOSTATOS

1. Lietuvos žemės ūkio ir kaimo plėtros 2023–2027 metų strateginio plano (toliau – Strateginis planas) intervencinės priemonės „Trumpos tiekimo grandinės“ įgyvendinimo taisyklės (toliau – Taisyklės) parengtos vadovaujantis:

1.1. 2021 m. birželio 24 d. Europos Parlamento ir Tarybos reglamentu (ES) 2021/1060, kuriuo nustatomos bendros Europos regioninės plėtros fondo, „Europos socialinio fondo+“, Sanglaudos fondo, Teisingos pertvarkos fondo ir Europos jūrų reikalų, žvejybos ir akvakultūros fondo nuostatos ir šių fondų bei Prieglobsčio, migracijos ir integracijos fondo, Vidaus saugumo fondo ir Sienų valdymo ir vizų politikos finansinės paramos priemonės taisyklės, su visais pakeitimais;

1.2. 2021 m. gruodžio 2 d. Europos Parlamento ir Tarybos reglamentu (ES) 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013, su visais pakeitimais;

1.3.	2021 m. gruodžio 2 d. Tarybos reglamentu (ES) 2021/2116 dėl bendros žemės ūkio politikos finansavimo, valdymo ir stebėsenos, kuriuo panaikinamas Reglamentas (ES) Nr. 1306/2013, su visais pakeitimais;

1.4.	2021 m. gruodžio 21 d. Komisijos įgyvendinimo reglamentu (ES) 2021/2289, kuriuo nustatomos Europos Parlamento ir Tarybos reglamento (ES) 2021/2115 taikymo taisyklės dėl BŽŪP strateginių planų turinio pateikimo ir saugaus keitimosi informacija elektroninės sistemos;

1.5.	2021 m. gruodžio 21 d. Komisijos įgyvendinimo reglamentu (ES) 2022/128, kuriuo nustatomos Europos Parlamento ir Tarybos reglamento (ES) Nr. 2021/2116 taikymo taisyklės dėl mokėjimo agentūrų ir kitų įstaigų, finansų valdymo, sąskaitų patvirtinimo, patikrų, užstatų ir skaidrumo;

1.6.	2021 m. gruodžio 21 d. Komisijos įgyvendinimo reglamentu (ES) 2022/129, kuriuo pagal Europos Parlamento ir Tarybos reglamentą (ES) 2021/2115 nustatomos su aliejingosiomis sėklomis, medvilne ir vyno gamybos šalutiniais produktais susijusių intervencinių priemonių rūšių ir informavimo, viešinimo ir matomumo reikalavimų, susijusių su Sąjungos parama ir BŽŪP strateginiais planais, taisyklės;

1.7.	2022 m. rugsėjo 6 d. Komisijos įgyvendinimo reglamentu (ES) 2022/1475, kuriuo nustatomos išsamios Europos Parlamento ir Tarybos reglamento (ES) 2021/2115 įgyvendinimo taisyklės, susijusios su BŽŪP strateginių planų vertinimu ir stebėsenai bei vertinimui reikalingos informacijos teikimu;

1.8.	2023 m. gruodžio 13 d. Komisijos reglamentu (ES) 2023/2831 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai;

1.9.	Lietuvos Respublikos Vyriausybės 2020 m. lapkričio 25 d. nutarimu Nr. 1322 „Dėl pasirengimo administruoti Europos Sąjungos lėšas ir jų administravimo“;

1.10.	Lietuvos Respublikos Vyriausybės 2023 m. balandžio 5 d. nutarimu Nr. 218 „Dėl valstybės institucijų ir įstaigų, savivaldybių ir kitų juridinių asmenų, atsakingų už Lietuvos žemės ūkio ir kaimo plėtros 2023–2027 metų strateginio plano įgyvendinimą, paskyrimo“;

1.11.	Lietuvos žemės ūkio ir kaimo plėtros 2023–2027 metų strateginiu planu, patvirtintu 2022 m. lapkričio 21 d. Europos Komisijos įgyvendinimo sprendimu Nr. C(2022) 8272 (toliau – Strateginis planas);

1.12.	Lietuvos žemės ūkio ir kaimo plėtros 2023–2027 metų strateginio plano administravimo taisyklėmis, patvirtintomis Lietuvos Respublikos žemės ūkio ministro 2023 m. vasario 24 d. įsakymu Nr. 3D-102 „Dėl Lietuvos žemės ūkio ir kaimo plėtros 2023–2027 metų strateginio plano administravimo taisyklių patvirtinimo“ (toliau – Administravimo taisyklės).

2. Taisyklės nustato paramos teikimo ir administravimo tvarką pagal Strateginio plano intervencinę priemonę „Trumpos tiekimo grandinės“ (toliau – intervencinė priemonė). Taisyklės taikomos pareiškėjams, rengiantiems ir teikiantiems paramos paraiškas (paramos paraiška turi būti parengta pagal Nacionalinės mokėjimo agentūros prie Žemės ūkio ministerijos (toliau – Agentūra) parengtą ir patvirtintą Paramos paraiškos pagal Lietuvos žemės ūkio ir kaimo plėtros 2023–2027 metų strateginio plano intervencinės priemonės „Trumpos tiekimo grandinės“ įgyvendinimo taisykles formą (toliau – paramos paraiška)), paramos gavėjams, įgyvendinantiems projektus, kuriems skirta parama pagal intervencinę priemonę, taip pat institucijoms, atliekančioms paramos paraiškų vertinimą, atranką ir projektų įgyvendinimo priežiūrą. Paramos teikimo ir administravimo tvarka, kurios nereglamentuoja Taisyklės, nustatyta Administravimo taisyklėse.

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

3. Taisyklėse vartojamos sąvokos:

3.1. Žemės ūkio ir maisto produktų rinkodara – rinkos priemonių visuma žemės ūkio ir maisto produktų atskirų vartotojų grupių poreikiams tenkinti (apima žemės ūkio ir maisto produktų paruošimą realizuoti, pakavimą ir (arba) pardavimo skatinimą (etikečių kūrimą, reklamą)).

3.2. Žemės ūkio ir maisto produktų realizavimo vieta (toliau – realizavimo vieta) – vieta, kurioje viešąsias paslaugas galutiniams vartotojams teikianti įstaiga ar įmonė priima trumpos žemės ūkio ir maisto produktų tiekimo grandinės dalyvių tiekiamus žemės ūkio ir maisto produktus parduoti ir (arba) naudoti kaip žaliavą teikiant maitinimo paslaugą.

3.3. Kitos taisyklėse vartojamos sąvokos suprantamos taip, kaip apibrėžtos Strateginiame plane, Administravimo taisyklėse, Lietuvos Respublikos žemės ūkio, maisto ūkio ir kaimo plėtros įstatyme, Lietuvos Respublikos kooperatinių bendrovių (kooperatyvų) įstatyme, Lietuvos Respublikos smulkiojo ir vidutinio verslo plėtros įstatyme, Lietuvos Respublikos viešųjų įstaigų įstatyme, Lietuvos Respublikos asociacijų įstatyme, Lietuvos Respublikos bendruomeninių organizacijų plėtros įstatyme, Dirbtinai sukurtų sąlygų gauti paramą nustatymo metodikoje, patvirtintoje Lietuvos Respublikos žemės ūkio ministro 2014 m. lapkričio 27 d. įsakymu Nr. 3D-889 „Dėl Dirbtinai sukurtų sąlygų gauti paramą nustatymo metodikos patvirtinimo“, Projektų inovatyvumo vertinimo metodikoje, patvirtintoje Lietuvos Respublikos žemės ūkio ministro 2023 m. kovo 24 d. įsakymu Nr. 3D-181 „Dėl Projektų inovatyvumo vertinimo metodikos patvirtinimo“.

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

Nr. 3D-762, 2024-10-31, paskelbta TAR 2024-10-31, i. k. 2024-18928

II SKYRIUS

TIKSLAI IR POREIKIAI

4. Intervencinės priemonės tikslas – remti horizontalų ir vertikalų ūkio subjektų bendradarbiavimą, kuriant ir plėtojant trumpąsias žemės ūkio ir maisto produktų tiekimo grandines (toliau – trumpa tiekimo grandinė). Trumpa tiekimo grandinė suprantama kaip riboto skaičiaus smulkiųjų ūkinės veiklos vykdytojų bendradarbiavimas žemės ūkio ir maisto produktų tiekimo srityje, derinant transportavimo, platinimo, rinkodaros, reklamos, kokybės valdymo veiklą ir siekiant, kad tiekiami produktai greitai pasiektų vartotoją.

5. Intervencine priemone prisidedama prie šių bendrosios žemės ūkio politikos (toliau –BŽŪP) tikslų:

5.1. labiau orientuotis į rinką ir didinti ūkių konkurencingumą tiek trumpuoju, tiek ilguoju laikotarpiu, be kita ko, daugiau dėmesio skiriant moksliniams tyrimams, technologijoms ir skaitmenizacijai;

5.2. gerinti ūkininko padėtį vertės grandinėje;

5.3. skatinti užimtumą, augimą, lyčių lygybę, įskaitant moterų dalyvavimą ūkininkavimo veikloje, socialinę įtrauktį ir vietos plėtrą kaimo vietovėse, įskaitant žiedinę bioekonomiką ir tvarią miškininkystę;

5.4. gerinti Sąjungos žemės ūkio atsaką į visuomenės poreikius, susijusius su maistu ir sveikata, įskaitant aukštos kokybės, saugų ir maistingą maistą, pagamintą tvariu būdu, mažinti maisto atliekų kiekį, gerinti gyvūnų gerovę ir kovoti su atsparumu antimikrobinėms medžiagoms.

6.	Intervencine priemone prisidedama prie šių nacionalinių žemės ūkio ir kaimo plėtros poreikių įgyvendinimo:

6.1. skatinti aukštesnės pridėtinės vertės žemės ūkio produktų gamybą, visų pirma remiant perdirbimą;

6.2. didinti inovatyvių / pažangių technologijų diegimą ūkiuose;

6.3. skatinti ūkių bendradarbiavimą, įskaitant gamintojų organizacijų kūrimąsi;

6.4. didinti ūkininkų derybinę galią, ypač dalyvaujant trumpose tiekimo grandinėse;

6.5. skatinti ūkio subjektus gaminti aukštesnės pridėtinės vertės produkciją;

6.6. skatinti kaimo gyventojų ir kaimo bendruomenių verslo iniciatyvas;

6.7. skatinti saugių, ekologiškų, aukštos ir išskirtinės kokybės žemės ūkio ir maisto produktų vartojimą ir sveiką mitybą.

7. Intervencine priemone siekiama šių rezultatų rodiklių:

7.1. ūkių, dalyvaujančių pagal BŽŪP remiamose gamintojų grupėse, gamintojų organizacijose, vietos rinkose, trumpose tiekimo grandinėse ir kokybės sistemose, dalis;

7.2. ūkių, pagal BŽŪP gaunančių paramą skaitmeninėms ūkininkavimo technologijoms plėtoti, dalis;

7.3. BŽŪP projektais remiamas naujų darbo vietų kūrimas.

III SKYRIUS

PARAMOS FORMOS, MODELIAI IR REMIAMA VEIKLA

8. Pagal intervencinę priemonę teikiama parama dotacijos forma.

9. Trumpos tiekimo grandinės pagal intervencinę priemonę gali būti kuriamos ir (ar) plėtojamos pagal tris modelius:

Punkto pakeitimai:

Nr. 3D-156, 2025-03-25, paskelbta TAR 2025-03-25, i. k. 2025-04872

9.1. tiesioginis žemės ūkio ir maisto produktų pardavimų skatinimas (toliau – remiama veikla pagal 1 paramos modelį);

9.2. žemės ūkio ir maisto produktų pardavimų skatinimas, orientuotas į didesnės apimties realizavimą vietos lygmeniu (t. y. trumpa tiekimo grandinė vystoma kelių savivaldybių ar kelių pardavimo kanalų lygiu) (toliau – remiama veikla pagal 2 paramos modelį);

9.3. žemės ūkio ir maisto produktų realizavimo tinklų (logistikos centrų) kūrimas (toliau – remiama veikla pagal 3 paramos modelį).

10. Pagal intervencinę priemonę remiama naujos trumpos tiekimo grandinės kūrimas ir veikla arba jau veikiančios trumpos tiekimo grandinės nauja veikla ir (ar) plėtra (pvz.: plečiamas asortimentas, galimų pirkėjų ratas, ieškoma naujų pardavimų kanalų, taikoma daugiau pirminių produktų apdorojimo, perdirbimo, realizavimo būdų), apimanti žemės ūkio ir maisto produktų asortimento pasiūlos didinimą, tiesioginį žemės ūkio ir maisto produktų pardavimą vietinėje rinkoje ir žemės ūkio ir maisto produktų realizavimo tinklų (logistikos centrų) kūrimą, ypatingą dėmesį skiriant skaitmeninių sprendimų diegimui.

Punkto pakeitimai:

Nr. 3D-156, 2025-03-25, paskelbta TAR 2025-03-25, i. k. 2025-04872

11. Pagal intervencinę priemonę parama teikiama Sutarties dėl Europos Sąjungos veikimo I priedo produktams (išskyrus žvejybos ir akvakultūros produktus), bendradarbiaujant tarp ūkio subjektų ir valdoje (-ose) pagamintiems produktams apdoroti ir (arba) perdirbti ir (ar) rinkodarai. Apdorojimo ir perdirbimo proceso metu gautas galutinis produktas turi būti Sutarties dėl Europos Sąjungos veikimo I priede nurodytas produktas. Detalusis produktų sąrašas pateikiamas 1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priede. Parama kooperatinėms bendrovėms (kooperatyvams) (toliau – kooperatinės bendrovės), superkančioms ir realizuojančioms savo narių jų valdose pagamintus (išaugintus) žemės ūkio produktus, perdirbančioms iš savo narių supirktus žemės ūkio produktus ir realizuojančioms iš jų pagamintus maisto ir ne maisto produktus, veiklai vykdyti teikiama, jei produktai yra Sutarties dėl Europos Sąjungos veikimo I priedo produktai (išskyrus žvejybos ir akvakultūros produktus).

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

Nr. 3D-762, 2024-10-31, paskelbta TAR 2024-10-31, i. k. 2024-18928

IV SKYRIUS

GALIMI PAREIŠKĖJAI IR PARTNERIAI

12. Pareiškėju gali būti:

12.1. fizinis asmuo (ūkininkas), užsiimantis žemės ūkio, maisto produktų gamyba ir (arba) perdirbimu, savo vardu įregistravęs ūkininko ūkį;

12.2. privatus juridinis asmuo, užsiimantis žemės ūkio ir (ar) maisto produktų gamybos, ir (ar) perdirbimo, ir (ar) rinkodaros, ir (ar) maisto produktų realizavimo (prekybos jais) veikla, atitinkantis labai mažai, mažai ir vidutinei įmonei (toliau – MVĮ) keliamus reikalavimus, nurodytus Lietuvos Respublikos smulkiojo ir vidutinio verslo plėtros įstatyme (toliau – SVV plėtros įstatymas);

Papunkčio pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

12.3. viešasis juridinis asmuo, atitinkantis MVĮ keliamus reikalavimus, nurodytus SVV plėtros įstatyme, ir veikiantis pagal Lietuvos Respublikos asociacijų įstatymą arba Lietuvos Respublikos viešųjų įstaigų įstatymą.

Papildyta papunkčiu:

Nr. 3D-673, 2024-09-24, paskelbta TAR 2024-09-24, i. k. 2024-16597

13. Trumpos tiekimo grandinės projektas (toliau – projektas) pareiškėjo turi būti įgyvendinamas kartu su projekto partneriu (-iais). Projekto partneriais laikomi visi trumpos grandinės projekto dalyviai, įskaitant tarpininką (toliau – partneris).

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

14. Partneriu, įskaitant tarpininko funkcijas atliekantį partnerį (tarpininką), gali būti fizinis ir juridinis asmuo, nurodytas Taisyklių 12 punkte. Tarpininkas į projektą įtraukiamas, kai būtina, t. y., kai nėra galimybių įgyvendinti projekto be tarpininko ir jis atitinka bent vieną iš Taisyklių 24.3 papunktyje nustatytų sąlygų.

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

Nr. 3D-762, 2024-10-31, paskelbta TAR 2024-10-31, i. k. 2024-18928

15. Pareiškėjas ir partneriai fiziniai asmenys turi būti ne jaunesni kaip 18 metų amžiaus.

16. Pareiškėjas, partneriai ir tarpininkas projektą įgyvendina kaip trumpos grandinės projekto dalyviai.

V SKYRIUS

PARTNERYSTĖ

17. Projektas turi būti vykdomas bendradarbiavimo principu bei susijęs su vykdoma žemės ūkio veikla.

18. Partnerių (įskaitant tarpininką) dalyvavimas projekte turi būti pagrįstas paramos paraiškoje, nurodant, kokią vertę trumpai tiekimo grandinei sukurs kiekvieno partnerio, įskaitant tarpininką (kai būtina), dalyvavimas.

19. Mažiausias būtinas partnerių (įskaitant tarpininką) skaičius turi atitikti Taisyklių 29, 31 ir 34 punktuose nurodytus reikalavimus.

20. Partneriai (įskaitant tarpininką) projekte dalyvauja jungtinės veiklos sutarties pagrindu (pavyzdinę jungtinės veiklos sutarties formą rengia ir tvirtina Agentūra), kuri yra pasirašoma visų trumpos tiekimo grandinės projekto dalyvių iki paraiškos pateikimo ir kurioje turi būti aptartos bent šios sąlygos (neapsiribojant):

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

20.1. sutarties šalys (pareiškėjas, partneriai, tarpininkas);

20.2. sutarties dalykas (apibrėžiamas sutarties objektas);

20.3. šalių įnašai ir paramos lėšomis įgyjamo turto nuosavybė. Aptariami kiekvienos šalies (pareiškėjo, partnerių, tarpininko) finansiniai ar turtiniai įnašai, periodiškumas, taip pat projekto investicijų pasiskirstymas tarp partnerių (procentais ir sumomis);

20.4. bendrų reikalų tvarkymas, susijęs su jungtine veikla (šios sutarties bei bendro projekto įgyvendinimu);

20.5. šalių teisės, įsipareigojimai ir atsakomybė (aptariama kiekvienos šalies atskirai);

20.6. sutarties projekto įgyvendinimą sunkinančios ir pateisinančios aplinkybės, konfidencialumas ir garantijos;

20.7. sutarties galiojimas, keitimas ir nutraukimas (aptariamas sutarties galiojimo terminas, partnerių keitimo atvejai, nutraukimo galimybė);

20.8. ginčų sprendimas ir baigiamosios nuostatos.

21. Partnerystė galima tik tarp remiamą veiklą pagal šią intervencinę priemonę vykdančių fizinių ir (arba) juridinių asmenų.

22. Partnerių (įskaitant tarpininką) keitimas projekto įgyvendinimo ir projekto kontrolės laikotarpiu (kaip nurodyta Taisyklių 38 punkte):

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

22.1. partnerių (išskyrus paramos gavėją) keitimas keičiant jungtinės veiklos sutartį galimas tik tais atvejais, kai atsiranda nenumatytos aplinkybės, dėl kurių kyla grėsmė nepasiekti projekte numatytų tikslų ir rezultatų, neįgyvendinti projekto;

Papunkčio pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

22.2. jei gaunamas motyvuotas paramos gavėjo prašymas (kuriame pateikiamas paaiškinimas, kodėl partnerio pokyčiai projekte būtini, taip pat jungtinės veiklos sutarties pakeitimo projektas bei paramos paraiškos verslo plano dalių patikslinimas (nurodant keičiamo ar naujai įtraukiamo partnerio informaciją)) keisti partnerį ar įtraukti naują partnerį, Agentūra, vadovaudamasi Taisyklių nuostatomis, turi įvertinti partnerio atitiktį atrankos bei tinkamumo sąlygoms ir reikalavimams, taip pat partnerio pakeitimo, įtraukimo įtaką projektui (tikslams, rezultatams), jo prisidėjimą prie vykdomo projekto (partnerio finansinis ir veiklos įnašai). Atsižvelgiant į Agentūros priimtą sprendimą dėl partnerio keitimo, gali būti atliekamas paramos paraiškos ir jungtinės veiklos sutarties keitimas. Partnerio pakeitimui nustatomas 3 mėnesių terminas nuo fakto, kai partneris pranešė apie pasitraukimą iš projekto.

Papunkčio pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

221. Bendradarbiaujant trumpos tiekimo grandinės projekte (kontrolės laikotarpiu, kaip nurodyta Taisyklių 38 punkte), pateikus Agentūrai pranešimą, į trumpos tiekimo grandinės veiklą galima įtraukti kitus fizinius asmenis (ūkininkus), atitinkančius Taisyklių 12.1 papunktį, kurie tiesiogiai nedalyvavo įgyvendinant projektą kaip partneriai.

Papildyta punktu:

Nr. 3D-673, 2024-09-24, paskelbta TAR 2024-09-24, i. k. 2024-16597

VI SKYRIUS

TINKAMUMO GAUTI PARAMĄ SĄLYGOS IR REIKALAVIMAI

23. Šiame skyriuje nurodomos bendrosios tinkamumo sąlygos ir reikalavimai projektams bei specialios tinkamumo sąlygos pagal skirtingus paramos modelius.

PIRMASIS SKIRSNIS

BENDROSIOS TINKAMUMO SĄLYGOS IR REIKALAVIMAI PAREIŠKĖJUI IR PARTNERIUI

(TAIKOMI VISIEMS AR KELIEMS PARAMOS MODELIAMS)

24. Pareiškėjas ir partneris laikomi tinkamais gauti paramą, jei atitinka šias tinkamumo gauti paramą sąlygas ir reikalavimus:

24.1. projektas atitinka bendrąsias tinkamumo sąlygas ir reikalavimus, nurodytus Administravimo taisyklių 124.1–124.9 124.11–124.14, 124.16–124.17 ir 124.21 papunkčiuose, ir nepatenka į Administravimo taisyklių 125 punkte nurodytas paramą ribojančias sąlygas;

24.2. su paramos paraiška turi būti pateikta tarp trumposios grandinės projekto dalyvių pasirašyta jungtinės veiklos sutartis;

Papunkčio pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

24.3. projekte gali būti numatytas ne daugiau kaip vienas tarpininkas, kuris atitinka bent vieną iš šių sąlygų:

24.3.1. užsiima žemės ūkio ir (ar) maisto produktų gamybos ir (ar) perdirbimo, ir (ar) rinkodaros, ir (ar) maisto produktų realizavimo (prekybos) veikla. Tarpininku negali būti asmuo, užsiimantis žemės ūkio produktų perdirbimu, jei jis teikia gamintojui produkto perdirbimo paslaugą, nedalyvaudamas tolesniame produkto realizavimo procese;

24.3.2. tarpininkauja trumpoje tiekimo grandinėje tarp gamintojo ir galutinio vartotojo (pvz., pardavėjas, mažmeninės prekybos atstovas);

24.3.3. projekte dalyvauja kaip trumpos tiekimo grandinės produkcijos realizavimo procesų organizatorius, pardavimų tinklo operatorius.

Papunkčio pakeitimai:

Nr. 3D-762, 2024-10-31, paskelbta TAR 2024-10-31, i. k. 2024-18928

24.4. pareiškėjas ir partneris (fiziniai ir juridiniai asmenys) iki paramos paraiškos pateikimo turi nepertraukiamai veikti ne trumpiau kaip 1 metus ir:

24.4.1. užsiimti žemės ūkio ir (ar) maisto produktų gamyba ir (ar) perdirbimu (taikoma fiziniam asmeniui). Atitiktis patikrinama pareiškėjo ir kiekvieno partnerio atskirai pagal ūkio įregistravimo arba valdos registravimo datą;

24.4.2. užsiimti žemės ūkio ir (ar) maisto produktų gamyba ir (ar) perdirbimu ir (ar) rinkodaros ir (ar) maisto produktų realizavimo veikla (taikoma juridiniam asmeniui). Atitiktis patikrinama pareiškėjo ir kiekvieno partnerio atskirai pagal juridinio asmens registravimo datą ir steigimo dokumentus bei pagal pareiškėjo kartu su paramos paraiška pateiktų ataskaitinių metų finansinių ataskaitų duomenis;

24.5. pareiškėjas ir (ar) partneris – ne anksčiau kaip 12 mėn. iki paramos paraiškos pateikimo įsteigta kooperatinė bendrovė, užsiimanti žemės ūkio, maisto produktų gamyba ir (arba) perdirbimu, ir (arba) rinkodara, ir (arba) realizavimu, turi būti sudaryta iš narių, kurių ne mažiau kaip 50 proc. nepertraukiamai vykdo veiklą ne trumpiau kaip 1 metus iki paraiškos pateikimo dienos ir kurių pajamos iš žemės ūkio produktų gamybos ir (ar) maisto produktų perdirbimo per ataskaitinį laikotarpį iki paramos paraiškos pateikimo sudaro ne mažiau kaip 50 proc. visų veiklos pajamų (atitiktis patikrinama pagal su paraiška pateiktą kooperatinės bendrovės narių sąrašą (pateikiamas kooperatyvo narių sąrašas, kuriame nurodyti kiekvieno kooperatyvo nario asmens duomenys) ir pagal pareiškėjo parengtą Pažymą apie žemės ūkio veiklos subjekto pajamas per praėjusius kalendorinius metus (toliau – Pažyma apie pajamas) (Žemės ūkio veiklos subjektų pajamų dalies, gaunamos iš žemės ūkio veiklos, įvertinimo metodikos, patvirtintos Lietuvos Respublikos žemės ūkio ministro 2003 m. vasario 26 d. įsakymu Nr. 3D-66 „Dėl Žemės ūkio veiklos subjektų pajamų dalies, gaunamos iš žemės ūkio veiklos, įvertinimo metodikos patvirtinimo“, 3 priedas). Reikalavimas turėti savo vardu įregistruotą valdą netaikomas kooperatinėms bendrovėms, kurios superka, vykdo rinkodaros veiksmus ir realizuoja savo narių jų valdose pagamintus ar išaugintus žemės ūkio produktus arba supirktus iš savo narių jų valdose pagamintus ar išaugintus žemės ūkio produktus perdirba, vykdo rinkodaros veiksmus ir realizuoja iš jų pagamintus maisto ir ne maisto produktus;

Papunkčio pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

Nr. 3D-156, 2025-03-25, paskelbta TAR 2025-03-25, i. k. 2025-04872

24.6. pareiškėjas ir (ar) partneris – viešasis juridinis asmuo, turi veikti žemės ūkio, maisto ūkio ir kaimo plėtros srityse ir prisidėti prie BŽŪP tikslų įgyvendinimo. Atitiktis patikrinama pagal viešojo juridinio asmens (organizacijos) steigimo dokumentus, skelbiamus Lietuvos Respublikos viešuosiuose registruose;

Papunkčio pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

24.7. pareiškėjo ir partnerio pajamos (netaikoma viešiesiems juridiniams asmenims, nurodytiems 24.6 papunktyje) iš žemės ūkio produktų gamybos ir (ar) maisto produktų perdirbimo ir (ar) gamybos ir (ar) rinkodaros veiklos per ataskaitinį laikotarpį (1 metus) iki paramos paraiškos pateikimo turi sudaryti ne mažiau kaip 50 proc. visų ūkio subjektų veiklos pajamų (atitiktis patikrinama pareiškėjo ir kiekvieno partnerio atskirai pagal kartu su paraiška pateiktų ataskaitinių metų finansinių ataskaitų dokumentus, įskaitant tiesiogines išmokas) pagal pareiškėjo parengtą Pažymą apie žemės ūkio veiklos subjekto pajamas per praėjusius kalendorinius metus (toliau – Pažyma apie pajamas) (Žemės ūkio veiklos subjektų pajamų dalies, gaunamos iš žemės ūkio veiklos, įvertinimo metodikos, patvirtintos Lietuvos Respublikos žemės ūkio ministro 2003 m. vasario 26 d. įsakymu Nr. 3D-66 „Dėl Žemės ūkio veiklos subjektų pajamų dalies, gaunamos iš žemės ūkio veiklos, įvertinimo metodikos patvirtinimo“, 3 priedas);

24.8. pareiškėjas ir partneriai yra ekonomiškai gyvybingi. Atitiktis vertinama pagal verslo planą, kuris yra paramos paraiškos formos sudėtinė dalis, kur pareiškėjas ir partneriai įrodo, kad atitinka ekonominį gyvybingumą apibūdinančius rodiklius ir jų kritines reikšmes, kaip nustatyta Ūkio subjektų, siekiančių pasinaudoti parama pagal Lietuvos kaimo plėtros 2014–2020 metų programos ir Lietuvos žemės ūkio ir kaimo plėtros 2023–2027 m. strateginio plano priemones, ekonominio gyvybingumo nustatymo taisyklių, patvirtintų Lietuvos Respublikos žemės ūkio ministro 2014 m. liepos 28 d. įsakymu Nr. 3D-440 „Dėl Ūkio subjektų, siekiančių pasinaudoti parama pagal Lietuvos kaimo plėtros 2014–2020 metų programos ir Lietuvos žemės ūkio ir kaimo plėtros 2023–2027 m. strateginio plano priemones, ekonominio gyvybingumo nustatymo taisyklių patvirtinimo“, III skyriuje „Ekonominį gyvybingumą apibūdinančių rodiklių reikšmės ir ekonominio gyvybingumo nustatymo tvarka“. Tuo atveju, kai projekte yra numatyta turtą įsigyti finansinės nuomos (lizingo) būdu, verslo plano prognozės turi būti pateiktos visam finansinės nuomos (lizingo) projekto kontrolės laikotarpiui (kaip nurodyta Taisyklių 38 punkte) nuo paskutinio paramos lėšų išmokėjimo. Finansinės nuomos (lizingo) būdu įsigyjamas turtas turi tapti paramos gavėjo ir (ar) partnerių nuosavybe iki projekto įgyvendinimo pabaigos. Pagal finansinės nuomos (lizingo) sutartį, įsigyjamo turto dalis, už kurią nesumokėta iki projekto įgyvendinimo pabaigos, paramos lėšomis nefinansuojama.

Papunkčio pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

25. Parama teikiama, jei ne mažiau kaip 51 proc. projekto grandinės dalyvių (pareiškėjo ir partnerių), užsiimančių žemės ūkio produktų gamyba, dalyvaujančių projekte ir vykdančių trumpos tiekimo grandinės veiklą, žemės ūkio valdos ekonominis dydis (toliau – VED), išreikštas produkcijos standartine verte, yra ne mažesnis kaip 4 000 Eur (atskirai patikrinama pareiškėjo ir kiekvieno partnerio atitiktis ir taikoma projektams, įgyvendinamiems pagal 2 ir 3 paramos modelius). Šis reikalavimas netaikomas kooperatinėms bendrovėms, nurodytoms Taisyklių 24.5 papunktyje. VED skaičiuojamas pagal Produkcijos standartine verte išreikšto žemės ūkio valdos ekonominio dydžio apskaičiavimo tvarkos aprašą, patvirtintą Lietuvos Respublikos žemės ūkio ministro 2014 m. birželio 23 d. įsakymu Nr. 3D-382 „Dėl Produkcijos standartine verte išreikšto žemės ūkio valdos ekonominio dydžio apskaičiavimo tvarkos aprašo patvirtinimo“. VED, išreikštas produkcijos standartine verte, paramos paraiškos pateikimo dienos duomenimis, nustatomas:

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

Nr. 3D-156, 2025-03-25, paskelbta TAR 2025-03-25, i. k. 2025-04872

25.1. kai paramos paraiškos teikiamos einamųjų metų pirmąjį pusmetį, t. y. nuo einamųjų metų sausio 1 d. iki einamųjų metų birželio 30 d., pagal Žemės ūkio duomenų centro (toliau – ŽŪDC) už praėjusių metų laikotarpį, prasidedantį sausio 1 d. ir pasibaigiantį gruodžio 31 d., apskaičiuotą valdos ekonominį dydį einamųjų metų sausio 1 d., kuris ŽŪDC duomenų bazėje skelbiamas einamųjų metų sausio 30 d.;

25.2. kai paramos paraiškos teikiamos einamųjų metų antrąjį pusmetį, t. y. laikotarpiu nuo einamųjų metų liepos 1 d. iki einamųjų metų gruodžio 31 d., pagal ŽŪDC už laikotarpį, prasidedantį praėjusių metų liepos 1 d. ir pasibaigiantį einamųjų metų birželio 30 d., apskaičiuotą valdos ekonominį dydį einamųjų metų liepos 1 d., kuris ŽŪDC duomenų bazėje skelbiamas einamųjų metų rugpjūčio 31 d.

26. Neteko galios nuo 2025-03-26

Punkto naikinimas:

Nr. 3D-156, 2025-03-25, paskelbta TAR 2025-03-25, i. k. 2025-04872

27. Projekto investicijos atitinka darbo saugos reikalavimus, kaip nurodyta techniniame reglamente „Mašinų sauga“, patvirtintame Lietuvos Respublikos socialinės apsaugos ir darbo ministro 2000 m. kovo 6 d. įsakymu Nr. 28 „Dėl techninio reglamento „Mašinų sauga“ patvirtinimo“, Elektrotechnikos gaminių saugos techniniame reglamente, patvirtintame Lietuvos Respublikos ūkio ministro 2016 m. balandžio 26 d. įsakymu Nr. 4-314 „Dėl Elektrotechnikos gaminių saugos techninio reglamento patvirtinimo“, Žemės ir miškų ūkio transporto priemonių patvirtinimo tvarkos apraše, patvirtintame Lietuvos Respublikos žemės ūkio ministro 2015 m. spalio 14 d. įsakymu Nr. 3D-770 „Dėl žemės ir miškų ūkio transporto priemonių patvirtinimo ir rinkos priežiūros“ (kai taikoma).

28. Parama neteikiama:

28.1. jei nustatoma, kad pareiškėjas ir (arba) partneris (-iai) dirbtinai sukūrė sąlygas paramai gauti. Vertinama pagal pareiškėjo ir (arba) partnerio – fizinio asmens – dalyvavimą kitų juridinių asmenų – pareiškėjo ir (arba) projekto partnerio (-ių), paraiškas pateikusių pagal kitas trumpų tiekimo grandinių paramos schemas, – valdyme (tikrinama pagal paramos paraiškos duomenis bei duomenis, esančius viešuosiuose registruose, ar fiziniai asmenys yra kito juridinio asmens vadovai, ar turi ne mažiau kaip 25 ir ne daugiau kaip 50 procentų kitos įmonės akcijų, pajų ar kitokių dalyvavimą įmonės kapitale žyminčių kapitalo dalių arba tiesiogiai ar netiesiogiai (pagal balsavimo sutartį, balsavimo teisės perleidimo sutartį, įgaliojimą ir pan.) turi ne mažiau kaip 25 ir ne daugiau kaip 50 procentų visų kitos įmonės dalyvių balsų). Atitiktį Reglamento (ES) Nr. 2021/2016 62 straipsnio nuostatai dėl dirbtinai sukurtų lengvatų gavimo sąlygų patikrina Agentūra, vadovaudamasi jos veiklą reglamentuojančiais teisės aktais;

Papunkčio pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

28.2. projektams, vykdomiems ne Lietuvos Respublikos teritorijoje.

ANTRASIS SKIRSNIS

TINKAMUMO SĄLYGOS PROJEKTUI, TEIKIAMAM PAGAL 1 PARAMOS MODELĮ

29. Paramos paraiška turi būti teikiama ne mažiau kaip dviejų ūkio subjektų, užsiimančių tik žemės ūkio, maisto produktų gamyba ir (arba) perdirbimu.

30. Paramos paraiškoje nurodoma, kaip projekto investicijos pagerina kiekvieno atskirai ir bendrus trumpos grandinės projekto dalyvių veiklos rezultatus (pvz., įdiegiamos naujos gamybos technologijos, skirtos žemės ūkio sektoriaus pirminiams žemės ūkio produktams apdoroti ir (arba) perdirbti ir (arba) paruošti realizacijai, kuriami geresnės kokybės maisto produktai, organizuojami bendri pardavimo procesai, bendrai populiarinami gaminami žemės ūkio ir maisto produktai bei skatinami tiesioginiai jų pardavimai, o tai padidina ūkių pajamas, taip pat mažinamas neigiamas poveikis aplinkai) ir padeda didinti ūkių konkurencingumą.

TREČIASIS SKIRSNIS

TINKAMUMO SĄLYGOS PROJEKTUI, TEIKIAMAM PAGAL 2 PARAMOS MODELĮ

31. Paramos paraiška turi būti teikiama ne mažiau kaip dviejų ūkio subjektų, užsiimančių žemės ūkio, maisto produktų gamyba ir (arba) perdirbimu, ir (arba) rinkodara, ir (ar) maisto produktų realizavimo (prekybos jais) veikla.

32. Parama teikiama, kai projekte investuojama į ilgalaikių žemės ūkio ir maisto produktų realizavimo vietų kūrimą ir (ar) kai žemės ūkio ir maisto produktai, pirkimo–pardavimo sutarčių ar susitarimų (kai rašytinės sutarties sudaryti neprivaloma pagal Lietuvos Respublikos viešųjų pirkimų įstatymą) pagrindu, tiekiami viešąsias paslaugas teikiančioms įstaigoms ar įmonėms kaip žaliava teikiant maitinimo paslaugą.

33. Paramos paraiškoje nurodoma, kaip projekto investicijos pagerins kiekvieno atskirai ir bendrus trumpos grandinės projekto dalyvių veiklos rezultatus (pvz., organizuojami bendri pardavimų procesai, orientuoti į didesnės apimties produkcijos realizavimą vietinėje arba kelių savivaldybių teritorijoje, vystomi ne tik tiesioginiai pardavimai vartotojui, bet imamasi bendrų veiksmų ilgalaikėms tiekimo ir pardavimų sutartims sudaryti, mažinamas neigiamas poveikis aplinkai).

KETVIRTASIS SKIRSNIS

TINKAMUMO SĄLYGOS PROJEKTUI, TEIKIAMAM PAGAL 3 PARAMOS MODELĮ

34. Paramos paraiška turi būti teikiama ne mažiau kaip penkių ūkio subjektų, užsiimančių žemės ūkio, maisto produktų gamyba ir (arba) perdirbimu, ir (arba) rinkodara, ir (ar) maisto produktų realizavimo (prekybos jais) veikla.

35. Parama teikiama, kai projekto investicijos numatytos į žemės ūkio ir maisto produktų realizavimo tinklų (logistikos centrų), skirtų trumpoms tiekimo grandinėms vystyti, kūrimą apskričių lygiu, t. y. parama naujam žemės ūkio ir maisto produktų realizavimo tinklui (logistikos centrui) įkurti gali būti suteikta tik tuo atveju, jeigu jo numatomos veiklos teritorija apskrityje nepersidengia su jau veikiančiais realizavimo tinklais (logistikos centrais). Pagal šį paramos modelį gali būti kuriamos didžiausios teritorinės aprėpties partnerystės, kuriant regioninio lygmens realizavimo tinklus (logistikos centrus), orientuotus į didelio žemės ūkio ir maisto produktų vartojimo potencialo regionuose ir miestuose aprūpinimą, užtikrinant reikiamą pagrindinių žemės ūkio ir maisto produktų asortimentą, kiekius, sklandų jų tiekimą pagal poreikius.

Punkto pakeitimai:

Nr. 3D-156, 2025-03-25, paskelbta TAR 2025-03-25, i. k. 2025-04872

36. Pareiškėjo ir partnerio nekilnojamasis turtas (statiniai ir žemė po esamais ir (ar) numatomais statyti statiniais) gali būti nuomojamas arba kitaip užtikrinamas teisėtas naudojimasis juo ne trumpesniam terminui kaip iki projekto kontrolės laikotarpio (kaip nurodyta Taisyklių 38 punkte) pabaigos. Nuomos arba kito teisėto naudojimosi iš trečiųjų asmenų (kurie projekte tiesiogiai nedalyvauja) nekilnojamuoju turtu atveju sutartis gali būti sudaryta tik su valstybės ar savivaldybės nekilnojamojo turto valdytoju.

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

37. Parama teikiama atsižvelgiant į pareiškėjo atitiktį bent vienai iš šių sąlygų:

37.1. yra žemės ūkio kooperatinė bendrovė (kooperatyvas);

Papunkčio pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

37.2. ne trumpiau kaip 2 metus vykdo trumpos tiekimo grandinės veiklą (vertinama pagal paramos paraiškos II skyriaus 10 dalyje nurodytą informaciją);

37.3. realizuoja žemės ūkio ir maisto produkciją ne mažiau kaip 10-yje produkcijos realizavimo vietų (vertinama pagal paramos paraiškoje nurodytą informaciją ir pagal pateiktas „NMA agro“ mobiliosios programos geografiniu žymeniu pažymėtas nuotraukas).

Papunkčio pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

VII SKYRIUS

ĮSIPAREIGOJIMAI

38. Šiame skyriuje nurodomi bendri įsipareigojimai, kuriuos pareiškėjas ir partneris prisiima ir jų laikosi iki projekto kontrolės laikotarpio pabaigos, t. y. nuo galutinio paramos išmokėjimo dienos, per kurį tikrinama, kaip paramos gavėjas laikosi projekte (paramos paraiškoje ir verslo plane) numatytų įsipareigojimų:

38.1. pagal 1 paramos modelį – trejus metus;

38.2. pagal 2 paramos modelį – trejus metus;

Papunkčio pakeitimai:

Nr. 3D-156, 2025-03-25, paskelbta TAR 2025-03-25, i. k. 2025-04872

38.3. pagal 3 paramos modelį – penkerius metus.

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

PIRMASIS SKIRSNIS

BENDRIEJI ĮSIPAREIGOJIMAI

(TAIKOMI VISIEMS PARAMOS MODELIAMS)

39. Pareiškėjas ir partneris prisiima ir iki projekto kontrolės laikotarpio (kaip nurodyta Taisyklių 38 punkte) pabaigos laikosi šių įsipareigojimų:

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

39.1. bendrųjų įsipareigojimų, nurodytų Administravimo taisyklių 170.1–170.16 papunkčiuose;

39.2. pradėti įgyvendinti projektą (pateikti pirmąjį mokėjimo prašymą) per 3 mėn. nuo avanso išmokėjimo dienos, jei numatytas išlaidų kompensavimo su avanso mokėjimu būdas, arba per 6 mėn. nuo sprendimo skirti paramą priėmimo dienos (pateikti pirmąjį mokėjimo prašymą), jeigu numatytas kompensavimo be avanso mokėjimo arba sąskaitų apmokėjimo būdas. Šis punktas netaikomas, jei bus teikiamas tik vienas mokėjimo prašymas;

39.3. iki paskutinio mokėjimo prašymo pateikimo dienos sukurti ne mažiau kaip 1 (mažmeninės) prekybos ir (arba) realizavimo vietą, susijusią su projekto veikla, kuriai prašoma paramos, ir išlaikyti ją (-as) iki projekto kontrolės laikotarpio (kaip nurodyta Taisyklių 38 punkte) pabaigos. Prekybos vieta laikoma parduotuvė, nuolatinės veiklos mobili parduotuvė (automobilinė parduotuvė), internetinė parduotuvė, paviljonai ir (ar) turgus, kuriuose verčiamasi mažmenine prekyba ir kurie įrengti laikantis maisto tvarkymą reglamentuojančių teisės aktų reikalavimų, taip pat prekyba produktų gamybos vietose (ūkiuose), kooperatinės bendrovės nario tiesioginis produktų pardavimas per tą kooperatinę bendrovę, kurios nariu jis yra. Kiti prekybos būdai ir periodinės (ar) laikinos prekybos vietos (pvz., prekyba trumpalaikiuose renginiuose ir vietos, kuriose prekyba vykdoma iš prekybos automatų (be pardavėjo)), gali būti kuriamos papildomai;

Papunkčio pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

Nr. 3D-762, 2024-10-31, paskelbta TAR 2024-10-31, i. k. 2024-18928

39.4. prekiauti savo ir kitų fizinių ar juridinių asmenų, užsiimančių žemės ūkio ir maisto produktų gamyba ir (arba) perdirbimu (kurie projekte nedalyvauja kaip partneriai), produkcija arba ją tiekti;

Papunkčio pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

39.5. užtikrinti, kad įgyvendinus projektą įsigytos investicijos atitiks Valstybinės maisto ir veterinarijos tarnybos kontroliuojamų teisės aktų reikalavimus, kai investicijoms taikomi tokie reikalavimai. Pažymą apie įsigytų investicijų atitiktį arba neatitiktį Valstybinės maisto ir veterinarijos tarnybos kontroliuojamiems teisės aktų reikalavimams išduoda Valstybinė maisto ir veterinarijos tarnyba Agentūros prašymu;

39.6. verslo plano įgyvendinimo metu ir verslo plano kontrolės laikotarpiu (kaip nurodyta Taisyklių 38 punkte) užtikrinti atitiktį atrankos kriterijams, už kuriuos paramos paraiškai suteikiami balai;

Papunkčio pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

39.7. negavus Agentūros sutikimo, nekeisti ir neįtraukti naujo partnerio;

39.8. ne vėliau kaip iki pirmojo mokėjimo prašymo pateikimo datos užsiregistruoti ir užtikrinti, kad visi projekto dalyviai būtų užsiregistravę interneto svetainėje www.maistograndine.lt;

39.9. užtikrinti, kad ne mažiau kaip 51 proc. projekto grandinės dalyvių (pareiškėjo ir partnerių) valdos ekonominis dydis, išreikštas produkcijos standartine verte, nuo paramos paraiškos pateikimo dienos iki projekto kontrolės laikotarpio (kaip nurodyta Taisyklių 38 punkte) pabaigos bus ne mažesnis kaip 4 000 Eur, išskyrus Taisyklių 25 punkte numatytas išimtis (taikoma projektams, įgyvendinamiems pagal 2 ir 3 paramos modelius).

Papunkčio pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

Nr. 3D-156, 2025-03-25, paskelbta TAR 2025-03-25, i. k. 2025-04872

ANTRASIS SKIRSNIS

ĮSIPAREIGOJIMAI, TAIKOMI 1 PARAMOS MODELIUI

40. Užtikrinti, kad visų projekto grandinės dalyvių užaugintos ir (arba) pagamintos produkcijos (atitinkančios Taisyklių 11 punkto nuostatas) bendras realizuojamas kiekis per pirmuosius metus nuo prekybos ar produkcijos realizavimo vietos įkūrimo būtų ne mažesnis kaip 5 000 kg, ir kiekvienais paskesniais metais laipsniškai didėtų po 1 000 kg per metus, skaičiuojant nuo prekybos vietos įkūrimo dienos proporcingai išdirbtam laikui):

Punkto pakeitimai:

Nr. 3D-156, 2025-03-25, paskelbta TAR 2025-03-25, i. k. 2025-04872

40.1.	jeigu numatytos investicijos į prekybos vietos sukūrimą, nuo jos įkūrimo dienos;

40.2.	jeigu numatytos tik išlaidos projekto einamųjų veiklų vykdymui, nuo pirmojo (ne avansinio mokėjimo prašymo) mokėjimo prašymo pateikimo dienos.

TREČIASIS SKIRSNIS

ĮSIPAREIGOJIMAI, TAIKOMI 2 PARAMOS MODELIUI

41. Tiekti žemės ūkio ir maisto produktus parduoti ir (arba) naudoti kaip žaliavą teikiant maitinimo paslaugą į viešąsias paslaugas teikiančias įstaigas ar įmones.

42. Užtikrinti, kad visų projekto grandinės dalyvių užaugintos ir (arba) pagamintos ir (arba) perdirbtos produkcijos (atitinkančios Taisyklių 11 punkto nuostatas) bendras realizuojamas kiekis per pirmuosius metus nuo prekybos ar produkcijos realizavimo vietos įkūrimo būtų ne mažesnis kaip 7 000 kg, ir kiekvienais paskesniais metais laipsniškai didėtų po 2 000 kg per metus (vertinama pagal pareiškėjo ir partnerių pateiktą apskaitos registrą, kuriame nurodytas realizuojamos produkcijos kiekis (kg) pagal produktų grupes ir suma (Eur), skaičiuojant nuo prekybos ir (arba) realizavimo vietos įkūrimo dienos proporcingai išdirbtam laikui):

Punkto pakeitimai:

Nr. 3D-156, 2025-03-25, paskelbta TAR 2025-03-25, i. k. 2025-04872

42.1.	jeigu numatytos investicijos į prekybos vietos sukūrimą, nuo jos įkūrimo dienos;

42.2.	jeigu numatytos tik išlaidos projekto einamųjų veiklų vykdymui, nuo pirmojo (ne avansinio mokėjimo prašymo) mokėjimo prašymo pateikimo dienos;

42.3. jeigu numatytos investicijos į realizavimo vietas (viešąsias paslaugas teikiančioms įstaigoms ar įmonėms) nuo produkcijos ilgalaikių tiekimo ir pardavimų sutarčių sudarymo datos, arba neskelbiamų derybų, arba susitarimų (kai rašytinės sutarties sudaryti neprivaloma pagal Lietuvos Respublikos viešųjų pirkimų įstatymą) įvykdymo fakto datos;

Papunkčio pakeitimai:

Nr. 3D-156, 2025-03-25, paskelbta TAR 2025-03-25, i. k. 2025-04872

421. Kai projekte numatyta įsigyti produkcijos saugojimui ir laikymui būtina įranga, kurią numatoma naudoti viešąsias paslaugas teikiančių įstaigų ir įmonių produkcijos tiekimui ir saugojimui, turi būti sudarytas tokios įrangos naudojimo susitarimas.

Papildyta punktu:

Nr. 3D-156, 2025-03-25, paskelbta TAR 2025-03-25, i. k. 2025-04872

KETVIRTASIS SKIRSNIS

ĮSIPAREIGOJIMAI, TAIKOMI 3 PARAMOS MODELIUI

43. Įsteigti regioninio lygmens žemės ūkio ir maisto produktų realizavimo tinklą (logistikos centrą) ir tiekti žemės ūkio ir maisto produktus į realizavimo vietas ir (arba) vykdyti (mažmeninę) prekybą, nesumažinant jo fizinio ploto visą projekto kontrolės laikotarpį (kaip nurodyta Taisyklių 38.3 papunktyje).

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

44. Užtikrinti, kad visų projekto grandinės dalyvių užaugintos ir (arba) pagamintos, ir (arba) perdirbtos produkcijos (atitinkančios Taisyklių 11 punkto nuostatas) bendras realizuojamas/tiekiamas į regioninio lygmens realizavimo tinklą (logistikos centrą) kiekis per pirmuosius metus nuo regioninio lygmens žemės ūkio ir maisto produktų realizavimo tinklo (logistikos centro) įkūrimo turi būti ne mažesnis kaip 25 000 kg, kuris kiekvienais paskesniais metais laipsniškai didinamas po 7 200 kg (vertinama pagal pareiškėjo ir partnerių pateiktą apskaitos registrą, kuriame nurodytas realizuojamos produkcijos kiekis (kg) pagal produktų grupes ir suma (Eur), ir (arba) viešąsias paslaugas teikiančios įstaigos ir (ar) įmonės pavadinimas ir savivaldybė, skaičiuojant nuo regioninio lygmens tinklo (logistikos centro) įkūrimo dienos proporcingai išdirbtam laikui).

Punkto pakeitimai:

Nr. 3D-156, 2025-03-25, paskelbta TAR 2025-03-25, i. k. 2025-04872

45. Veikti didesniu nei vienos savivaldybės lygiu, t. y. realizuojama produkcija turi būti tiekiama ne vienos savivaldybės viešąsias paslaugas teikiančioms įstaigoms ar įmonėms ir (ar) pirkėjams. Projekto kontrolės laikotarpiu (kaip nurodyta Taisyklių 38.3 papunktyje) projekto metinėse ataskaitose teikti Agentūrai informaciją apie turimas produkcijos tiekimo sutartis su viešąsias paslaugas teikiančiomis įstaigomis ar įmonėmis (turi būti nurodomas pirkėjo pavadinimas, įmonės kodas, sutarties objektas (konkrečiai įvardyti produktai, dėl kurių teikimo susitarta), produkcijos vidutiniai metiniai ar metiniai kiekiai, kuriuos įsipareigojama tiekti, sutarties galiojimo laikas ir suma).

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

46. Užtikrinti pagrindinių produktų grupių (grūdų produktų, daržovių, vaisių ir uogų, riebalų, pieno produktų, mėsos ir kiaušinių) asortimento krepšelį (užtikrinamo produktų krepšelio asortimentas gali būti plečiamas laipsniškai (kaip numatoma verslo plane), tačiau iki projekto kontrolės laikotarpio (kaip nurodyta Taisyklių 38.3 papunktyje) pabaigos į produktų asortimentą turi būti įtrauktos visos produktų grupės).

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

47. Su pirmuoju mokėjimo prašymu Agentūrai pateikti ketinimų bendradarbiauti su savivaldybėmis, kurių teritorijoje planuojama tiekti produktus viešąsias paslaugas teikiančioms įstaigoms ar įmonėms, sutartis.

VIII SKYRIUS

PARAMOS DYDIS IR INTENSYVUMAS

48. Paramos dydis skaičiuojamas atsižvelgiant į tinkamas finansuoti projekto išlaidas be pridėtinės vertės mokesčio (PVM).

49. Didžiausias paramos dydis ir intensyvumas priklauso nuo pareiškėjo ir partnerių pasirinkto įgyvendinti trumpų tiekimo grandinių modelio (išskyrus atvejus, kai pareiškėjas ir partneriai prašo ar sutinka dėl mažesnio paramos intensyvumo, kuris negali būti mažesnis kaip 20 proc. visų tinkamų finansuoti išlaidų vertės, taikymo).

50. Jei pareiškėjas naudojasi kredito įstaigų išduotais kreditais ir (arba) finansine nuoma (lizingu) projektui, kuriam prašoma paramos, finansuoti ir pareiškėjui teikiama valstybės pagalba, kompensuojant dalį kredito įstaigai ir (arba) finansinės nuomos (lizingo) bendrovei sumokėtų palūkanų ir (arba) dalį garantinio užmokesčio, kuris mokamas Nacionalinei plėtros įstaigai už garantijos suteikimą kredito įstaigai ar finansinės nuomos (lizingo) bendrovei, didžiausia bendra paramos, skiriamos pagal Taisykles, ir valstybės pagalbos, skiriamos kompensuojant dalį kredito įstaigai ir (arba) finansinės nuomos (lizingo) bendrovei sumokėtų palūkanų ir (arba) dalį garantinio užmokesčio, suma bei intensyvumas vienam projektui ir jo tinkamoms finansuoti išlaidoms negali viršyti Taisyklių 52–53 punktuose nustatytų dydžių.

51. Pareiškėjo ir (arba) partnerio (-ių) dalyvavimas kitose SP intervencinėse priemonėse, pateikus paraišką pagal šią intervencinę priemonę, neribojamas, tačiau paramos gavėjo, partnerių, susijusių įmonių, sutuoktinių didžiausia bendra gauta paramos suma 2023–2027 metų laikotarpiu pagal šią intervencinę priemonę negali viršyti 1 500 000 Eur be PVM.

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

52. Paramos dydis:

52.1. pagal 1 paramos modelį didžiausia paramos suma vienam projektui negali viršyti 150 000 Eur be PVM;

Papunkčio pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

52.2. pagal 2 paramos modelį didžiausia paramos suma vienam projektui negali viršyti 250 000 Eur be PVM;

Papunkčio pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

52.3. pagal 3 paramos modelį:

52.3.1. 700 000 Eur be PVM, naudojant esamos logistikos infrastruktūrą ilgalaikės nuomos, panaudos ar paslaugų sutarčių pagrindu. Vienam projekto grandinės dalyviui gali būti suteikiama iki 200 000 Eur suma;

52.3.2. 1 500 000 Eur be PVM, vykdant statinio (-ių) statybą, statinio (-ių) rekonstravimą, statinio (-ių) kapitalinį remontą. Vienam projekto grandinės dalyviui gali būti suteikiama iki 500 000 Eur suma.

53. Paramos intensyvumas:

53.1. 60 proc. paramos intensyvumas taikomas projekto verslo plano įgyvendinimo išlaidoms finansuoti;

53.2. 100 proc. paramos intensyvumas taikomas projekto bendrosioms, einamosioms bendradarbiavimo, einamosioms projekto įgyvendinimo ir skatinamosios veiklos, susijusios su trumposios tiekimo grandinės plėtra, išlaidoms, nurodytoms Taisyklių 60.2–60.5 papunkčiuose.

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

54. Paramos intensyvumas, nurodytas Taisyklių 53 punkte, gali būti mažinamas, kai pareiškėjas ir partneriai prašo ar sutinka dėl mažesnio paramos intensyvumo taikymo, tačiau negali būti mažesnis kaip 20 proc. visų tinkamų finansuoti išlaidų vertės.

55. Parama pareiškėjui ir (ar) partneriui, vykdančiam kitą (papildomą) veiklą nei pirminė žemės ūkio produktų gamyba, žemės ūkio produktų perdirbimas į kitus žemės ūkio produktus ir (ar) šių produktų rinkodarą (prekybą jais), teikiama vadovaujantis Reglamentu (ES) 2023/2831 ir laikantis šių nuostatų:

55.1. teikiant paramą turi būti tenkinamos Reglamento (ES) 2023/2831 1 straipsnio, 3 straipsnio 8 ir 9 dalies bei 5 straipsnio nuostatos;

55.2. bendra vienam ūkio subjektui (paramos gavėjui) suteiktos nereikšmingos (de minimis) pagalbos suma per bet kurį trejų metų laikotarpį negali viršyti 300 000 Eur;

55.3. vadovaujantis Reglamento (ES) 2023/2831 3 straipsnio 6 dalies nuostatomis, keliomis dalinėmis išmokomis teikiama parama diskontuojama paramos skyrimo dieną. Diskontuota paramos vertė apskaičiuojama pagal Valstybės pagalbos arba nereikšmingos (de minimis) pagalbos sumos (eurais) per visą pagalbos mokėjimo laikotarpį apskaičiavimą, nurodytą Valstybės pagalbos žemės ūkiui, maisto ūkiui, žuvininkystei ir kaimo plėtrai ir kitų iš valstybės biudžeto lėšų finansuojamų priemonių bendrųjų administravimo taisyklių, patvirtintų Lietuvos Respublikos žemės ūkio ministro 2010 m. lapkričio 8 d. įsakymu Nr. 3D-979 „Dėl Valstybės pagalbos žemės ūkiui, maisto ūkiui, žuvininkystei ir kaimo plėtrai ir kitų iš valstybės biudžeto lėšų finansuojamų priemonių bendrųjų administravimo taisyklių patvirtinimo“, 3 priede;

55.4. Agentūra patikrina informaciją, ar ūkio subjektui (įskaitant su šiuo ūkio subjektu Reglamento (ES) 2023/2831 2 straipsnio 2 dalyje nurodytais ryšiais susijusius ūkio subjektus) pagal Taisykles suteikus paramą nebus viršyta nustatyta nereikšmingos (de minimis) pagalbos riba, ir Suteiktos valstybės pagalbos ir nereikšmingos (de minimis) pagalbos registrui (toliau – Registras) pateikia duomenis apie suteiktą paramą Administravimo taisyklių nustatyta tvarka;

55.5. paramos gavėjas privalo ne trumpiau kaip 10 metų nuo paramos suteikimo dienos saugoti visą su paramos paraiška ir suteikta parama susijusią informaciją ir dokumentus;

55.6. Agentūra privalo ne trumpiau kaip 10 metų nuo paskutinės paramos pagal priemonę suteikimo dienos saugoti visą su paramos teikimu susijusią informaciją ir dokumentus Lietuvos Respublikos archyvų įstatyme nustatyta tvarka;

55.7. Agentūra, prieš priimdama sprendimą skirti paramą, turi įvertinti, kokio dydžio nauda atitenka visiems projekte dalyvaujantiems ūkio subjektams (pareiškėjui ir partneriams atskirai), ir priėmusi sprendimą atitinkamai įregistruoti (suvesti duomenis) į Registrą sumą, kuri atitinka konkretaus ūkio subjekto gautą naudą;

55.8. gauta nauda konkrečiam ūkio subjektui (pareiškėjui ir partneriams atskirai) nustatoma vadovaujantis jungtinės veiklos sutartimi arba pagal paramos paraiškoje pateiktą informaciją planuojamoms įsigyti investicijoms. Tuo atveju, jeigu neįmanoma nustatyti, kokia nauda atitenka kiekvienam iš projekte dalyvaujančių ūkio subjektų (pareiškėjui ir partneriams atskirai), laikytina, jog visiems jiems yra suteikiama visa projekto paramos suma, kuri turi būti įregistruota Registre.

Papunkčio pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

IX SKYRIUS

TINKAMOS IR NETINKAMOS FINANSUOTI IŠLAIDOS

56. Projekto, kuriam skiriama investicinė parama, įgyvendinimo trukmė turi būti nurodyta paramos paraiškoje ir negali viršyti 24 mėnesių laikotarpio nuo sprendimo skirti paramą priėmimo dienos. Tuo atveju, kai pareiškėjas paramos paraiškoje nurodo, kad projekte numatytas įsigyti turtas (visa įranga, visi įrengimai ir visos transporto priemonės) bus įsigyjamas finansinės nuomos (lizingo) būdu, projekto įgyvendinimo trukmė nuo sprendimo skirti paramą priėmimo dienos negali būti ilgesnė kaip iki 2029 m. birželio 30 d.

57. Projekto išlaidų tinkamumo finansuoti vertinimas ir viešosios paramos intensyvumo nuo tinkamų finansuoti išlaidų nustatymas atliekamas Administravimo taisyklių nustatyta tvarka.

58. Projekte turi būti numatytos visos išlaidos, kurios yra susijusios su projekto įgyvendinimu ir numatyta vykdyti veikla. Projekto išlaidos turi atitikti bendruosius reikalavimus, nurodytus Administravimo taisyklių 113, 114 punktuose ir 124.15, 124.18, 124.19, 170.5 papunkčiuose.

59. Tinkamomis finansuoti pripažįstamos išlaidos:

59.1. faktiškai padarytos ir į paramos gavėjo apskaitą įtrauktos išlaidos, pagrįstos dokumentų originalais arba nustatyta tvarka patvirtintomis kopijomis;

59.2. realiai suplanuotos, pagrįstos, atitinkančios pareiškėjo ir partnerio (-ių) ūkių gamybinį potencialą (pvz.: valdomą žemės plotą, ūkinių gyvūnų skaičių ir pan.) ir neviršijančios vidutinių rinkos (jei nenustatyti fiksuotieji įkainiai) kainų (investicijų atitiktį ūkio gamybiniam potencialui pareiškėjas ir partneris (-iai) turi pagrįsti paramos paraiškoje);

59.3. jei įsigyjama teisės aktų nustatyta tvarka privaloma registruoti nauja žemės ūkio technika ar transporto priemonės, nurodytos tinkamų finansuoti išlaidų kategorijų sąraše, buvo įregistruotos juridinio asmens, vykdančio žemės ūkio technikos ar transporto priemonių pardavimo veiklą, vardu, pareiškėjas turi pateikti to juridinio asmens rašytinį patvirtinimą, kad žemės ūkio technika ar transporto priemonė nebuvo eksploatuota.

60. Tinkamų finansuoti išlaidų kategorijos:

Nr.	Išlaidų kategorija	Išlaidų kategorijos tinkamumo paaiškinimas
60.1.	Verslo plano įgyvendinimo išlaidos:
60.1.1.	Transporto priemonės	N1 kategorijos bazinės komplektacijos transporto priemonės arba N1 kategorijos transporto priemonės su O2 priekabomis, arba O2 priekabos, arba SP klasės transporto priemonės (įrengta kaip maisto prekių pardavimo vieta), kaip nurodyta Motorinių transporto priemonių ir jų priekabų kategorijų ir klasių pagal konstrukciją reikalavimuose, patvirtintuose Valstybinės kelių transporto inspekcijos prie Susisiekimo ministerijos viršininko 2008 m. gruodžio 2 d. įsakymu Nr. 2B-479 „Dėl Motorinių transporto priemonių ir jų priekabų kategorijų ir klasių pagal konstrukciją reikalavimų patvirtinimo“.	N1 kategorijos bazinės komplektacijos elektromobiliai arba N1 kategorijos elektromobiliai su O2 priekabomis, arba O2 priekabos, arba SP klasės transporto priemonės, kaip nurodyta Lietuvos Respublikos alternatyviųjų degalų įstatyme, arba hibridinius automobilius, kuriuose bent vienas iš degalų šaltinių yra elektra, ir automobilius, varomus kitais alternatyviaisiais degalais, kurie pagaminti iš atsinaujinančių energijos išteklių. Parama naujų N1 klasės grynųjų elektromobilių įsigijimui skiriama tik tuo atveju, jei nebuvo pasinaudota iš Modernizavimo fondo lėšų juridiniams asmenims taikoma kompensacija naujų N1 klasės grynųjų elektromobilių įsigijimui.

Parama įsigyti nurodytas N1 klasės transporto priemones kroviniams vežti (išskyrus visureigius) ir (ar) mobiliajai prekybai vykdyti teikiama tuo atveju, kai N1 klasės transporto priemonėje yra 2 arba 3 sėdimosios vietos, krovinių skyrius atskirtas pertvara ir jame nėra langų, O2 ir SP klasės transporto priemonėje įrengta prekybinė zona su šaldoma patalpa (arba be jos) ir kai tai susiję su projekto veikla
60.1.2.	Prekybiniai baldai, prekybinė ir sandėliavimo įranga	Stelažai, lentynos, šaldymo vitrinos, šaldytuvai, šaldikliai, termodėžės ir kt.	Svarstyklės, kasos aparatas ir kt.	Mechaniniai-hidrauliniai vežimėliai ir (ar) krautuvai, išskyrus teleskopinius

Tiekiant maisto produktus į realizavimo vietas, galima paramos lėšomis įsigytos produktų saugojimo ir laikymo įrangos (šaldytuvų, šaldiklių, termodėžių ir kt.) laikino naudojimosi (nuomos ar panaudos) paslauga. Ši paslauga galima tik tuo atveju, jeigu projekte yra numatytas produktų tiekimas į realizavimo vietas
60.1.3.	Prekybiniai kioskai ir prekybos automatai	Prekybinių kioskų (nesudėtingų statinių), įskaitant modulinius namelius, pritaikytus prekybai, įsigijimo ir (ar) nuomos išlaidos	Prekybos automatų, susijusių su žemės ūkio ir (ar) maisto produktų prekyba juose, įsigijimo ir (ar) nuomos išlaidos
60.1.4.	Įranga	Gaminamų produktų apdorojimo ir (arba) perdirbimo ir paruošimo realizacijai įranga	Fasavimo ir (arba) pakavimo įranga bei medžiagos	Kompiuterinė ir programinė įranga, susijusi su įsigyjamos įrangos ar technologinio proceso valdymu
60.1.5.	Technologiniai įrengimai	Nauji technologiniai įrengimai, skirti žemės ūkio sektoriaus pirminiams žemės ūkio produktams apdoroti ir (arba) perdirbti ir (arba) paruošti realizacijai.
60.1.6.	Statyba:	Jei projekte numatyti statinio, naudojamo veiklai, susijusiai su žemės ūkio produkcijos gamyba ir (ar) perdirbimu ar sandėliavimu, taip pat kitos (ūkio) paskirties pastato (nurodyto statybos techninio reglamento STR 1.01.03:2017 „Statinių klasifikavimas“, patvirtinto Lietuvos Respublikos aplinkos ministro 2016 m. spalio 27 d. įsakymu Nr. D1-713 „Dėl statybos techninio reglamento STR 1.01.03:2017 „Statinių klasifikavimas“ patvirtinimo“, 7.19 papunktyje) statybos (naujo statinio statyba, statinio rekonstravimas, statinio kapitalinis remontas) ir (arba) infrastruktūros projekto įgyvendinimo vietoje kūrimo darbai ir pagal teisės aktų reikalavimus šiems darbams vykdyti yra privalomas statybą leidžiantis dokumentas, jo išdavimo data turi būti ne vėlesnė kaip pirmojo mokėjimo prašymo pateikimo diena (vertinama pagal Lietuvos Respublikos statybos leidimų ir statybos valstybinės priežiūros informacinės sistemos „Infostatyba“ (toliau – IS „Infostatyba“) duomenis). Kartu su paramos paraiška arba ne vėliau kaip su pirmuoju mokėjimo prašymu turi būti pateikiamas statinio projektas (pateikiamos statinio techninio projekto bendroji, sklypo sutvarkymo (sklypo plano), architektūros, konstrukcijų, statybos skaičiuojamosios kainos nustatymo dalys) ar supaprastintas projektas, parengti pagal normatyvinių statybos techninių dokumentų reikalavimus, statinio statybos skaičiuojamosios kainos nustatymo dalies ekspertizės (kai ji privaloma) aktas, parengtas projekto ekspertizės rangovo, turinčio teisę užsiimti šia veikla. Pirmiau nurodytų dokumentų nepateikimo su paramos paraiška atveju, su paramos paraiška turi būti pateikti projektiniai pasiūlymai (aiškinamasis raštas, sklypo planas su pažymėtais esamais ir projektuojamais statiniais, vaizdinė informacija) ir statinio statybos kainos apskaičiavimas. Kai pagal teisės aktų reikalavimus statybą leidžiantis dokumentas neprivalomas, su paramos paraiška turi būti pateikti kiti bendrieji projektiniai dokumentai (aiškinamasis raštas, sklypo planas su pažymėtais esamais ir projektuojamais statiniais, statinio statybos kainos apskaičiavimas). Jei projekte numatyti statybos darbai, tačiau paramos jiems neprašoma, šie dokumentai neteikiami
60.1.6.1.	nauji pastatai ir (arba) statiniai	projekte numatytai veiklai vykdyti naujų pastatų ir (arba) statinių, susijusių su žemės ūkio produkcijos gamyba ir (ar) perdirbimu ar sandėliavimu, kitos (ūkio) paskirties pastatų nauja statyba, rekonstravimas ar kapitalinis remontas. Nauji pastatai ir (arba) statiniai turi būti statomi vietovėse, patenkančiose į konkretaus regiono (apskrities lygmeniu) teritoriją, kurioje vykdomas projektas
60.1.6.2.	infrastruktūros valdoje kūrimas	infrastruktūra valdoje, jei ji susijusi su žemės ūkio sektoriaus žemės ūkio produktų gamyba ir (arba) apdorojimu, ir (arba) perdirbimu ir paruošimu realizacijai (privažiavimo prie sklypo, kuriame įgyvendinamas projektas, apšvietimo įrengimas, vandens tiekimo (įskaitant vandens gręžinį) įrengimo ir nuotekų šalinimo sistemos įrengimo ir (ar) sutvarkymo išlaidos).
60.1.6.3.	statybinės medžiagos	naujų statybinių medžiagų įsigijimas finansuojamas tik tuo atveju, kai projekte numatytai veiklai vykdyti būtinų pastatų ir (arba) statinių naujos statybos, rekonstravimo ar kapitalinio remonto darbai atliekami ūkio būdu.
60.1.7.	Paprastojo remonto išlaidos	Statinių – prekybos vietų, logistikos centrų – paprastojo remonto išlaidos (jeigu projekte numatytai įsteigti prekybos (įskaitant prekybos vietas, steigiamas miestuose) vietai planuojami statybos darbai, nurodyti statybos techninio reglamento STR 1.01.08:2002 „Statinio statybos rūšys“, patvirtinto Lietuvos Respublikos aplinkos ministro 2002 m. gruodžio 5 d. įsakymu Nr. 622 „Dėl statybos techninio reglamento STR 1.01.08:2002 „Statinio statybos rūšys“ patvirtinimo“, 12.1–12.11 papunkčiuose, su projekto paraiška arba ne vėliau kaip su pirmuoju mokėjimo prašymu turi būti pateiktas paprastojo remonto projektas, parengtas pagal normatyvinius statybos techninių dokumentų reikalavimus)
60.1.8.	Patalpų / ploto nuomos išlaidos	Prekybos vietos ir (arba) logistikos centrui įsteigti būtinų patalpų / ploto nuomos išlaidos.
60.1.9.	Internetinė parduotuvė	Internetinės parduotuvės sukūrimo ir palaikymo išlaidos, kurioms taikomas 36,39 Eur/mėn. fiksuotasis įkainis (fiksuotasis įkainis nustatytas bazinio išplėstinio funkcionalumo internetinės parduotuvės sukūrimo ir palaikymo išlaidoms, kai registruojamas norimos parduotuvės adresas paslaugų tiekėjų puslapiuose, o už mėnesinį mokestį suteikiamas papildomas funkcionalumas). Šių investicijų tinkamų finansuoti išlaidų vertė apskaičiuojama vadovaujantis Taisyklių 3 priede patvirtintu tvarkos aprašu.
60.1.10.	Atsinaujinančios energijos gamybos sistemos	Saulės baterijos, saulės kolektoriai, saulės moduliai, geoterminio šildymo, oras–oras, oras–vanduo šildymo sistemos, kai nurodytos investicijos susijusios su trumpos grandinės poreikiais ir (ar) su valdos gamybinių poreikių tenkinimu (pardavimui ir asmeninėms pareiškėjo ir (ar) partnerio (jo (jų) šeimos) reikmėms skirta energija neremiama)
60.2.	Einamosios bendradarbiavimo išlaidos: (iki 12 proc. kitų tinkamų finansuoti projekto išlaidų, išskyrus projekto bendrąsias išlaidas)
60.2.1.	Susijusios su projekto valdymo ir koordinavimo veiklomis	Darbo užmokesčio projekto vadovui, jei projektas įgyvendinamas ne mažiau kaip trijų projekto grandinės dalyvių pagal 2 ir 3 paramos modelius (šis ribojimas netaikomas kooperatinėms bendrovėms ir žemės ūkio kooperatinėms bendrovėms (kooperatyvams). Darbo užmokesčio buhalteriui. Mokymų, susijusių su projekto įgyvendinimu. Administracinių patalpų (biuro) nuomos. Komunalinių paslaugų, jei jos neįeina į administracinių patalpų nuomos kainą. Kanceliarinių prekių įsigijimo, ryšio paslaugų išlaidos. Kai projekte numatyta investuoti į netiesiogines išlaidas, kurios apima einamąsias bendradarbiavimo išlaidas, susijusias su projekto valdymo ir koordinavimo veiklomis, jų apmokėjimui taikoma fiksuotoji norma, apskaičiuojama biudžeto projekto metodu individualiai kiekvienam projektui, vadovaujantis Taisyklių 4 priede patvirtintu aprašu.
60.2.2.	Susijusios su bendradarbiavimo veiklomis	Vykimo į bendradarbiavimo renginį išlaidos (kelionės kuro pirkimo ir (ar) visuomeninio transporto išlaidos); patalpų, skirtų bendradarbiavimo renginiui, nuomos su įranga išlaidos; bendradarbiavimo renginio dalyvių maitinimo (kavos pertraukėlių) išlaidos. Taikoma fiksuotoji norma, apskaičiuojama biudžeto projekto metodu individualiai kiekvienam projektui vadovaujantis Taisyklių 4 priede patvirtintu aprašu.
60.3.	Einamosios projekto įgyvendinimo išlaidos:
60.3.1.	Steigiamo logistikos centro darbuotojo darbo užmokesčio išlaidos	Šios išlaidos negali viršyti minimalios mėnesinės algos (toliau – MMA) dydžio, nustatyto Lietuvos Respublikos Vyriausybės nutarimu, kai darbo vieta kuriama projekte. Išlaidos realizavimo tinklų (logistikos centro) darbuotojo darbo užmokesčiui nustatomos pagal projekte numatytą etatų poreikį, grindžiamą realizuojamos ar planuojamos realizuoti produkcijos kiekiais.
60.3.2.	Pardavėjo darbo užmokestis	Pardavėjo darbo užmokesčiui gali būti skiriamas ne didesnis kaip MMA dydis, kuris finansuojamas pritaikant minimalųjį valandinį atlygį, atsižvelgiant į išdirbtų valandų skaičių pagal valandinę darbo apskaitos sistemą	Profesinės grupės, apimančios kioskų ir turgaviečių pardavėjus bei maisto produktų gatvės pardavėjus, veiklai gali būti skiriamas ne didesnis kaip MMA dydis (vienam asmeniui), kuris finansuojamas pritaikant minimalųjį valandinį atlygį, atsižvelgiant į išdirbtų valandų skaičių pagal valandinę darbo apskaitos sistemą

Fiksuotojo valandinio darbo užmokesčio vertė nustatoma vadovaujantis Lietuvos Respublikos Vyriausybės nutarimu, tvirtinamu einamųjų (paraiškos pateikimo) metų minimalios mėnesinės algos dydžiu. Įkainį sudaro: darbo užmokestis darbuotojams, gyventojų pajamų mokestis bei darbuotojui tenkančios valstybinio socialinio draudimo bei privalomojo sveikatos draudimo įmokų dalys. Išlaidos pardavėjo darbo užmokesčiui nustatomos įvertinus numatomų įsteigti prekybos vietų skaičių, darbuotojų ir darbo valandų skaičių jose
60.3.3.	Komunalinių paslaugų išlaidos	Prekybos vietos ir (arba) logistikos centro komunalinių paslaugų išlaidos. Galimos išlaidos, skirtos išnuomotos prekybos vietos ar ploto komunalinėms paslaugoms apmokėti.
60.3.4.	Dalyvavimo trumpalaikiuose renginiuose vietos nuomos išlaidos	Išlaidos, skirtos išsinuomoti patalpas prekybai arba prekybos plotui, taip pat vietos nuomai, kai planuojama dalyvauti trumpalaikiuose, vienkartiniuose renginiuose (pvz., mugėse, parodose ir pan.)
60.3.5.	Produktų transportavimo išlaidos	kuro pirkimo	transporto nuomos	transportavimo paslaugų išlaidos
60.3.6.	Produktų apskaitos, sandėliavimo ir organizavimo išlaidos	kasos aparato modifikavimo išlaidos	realizavimui būtinų apskaitos, sandėlio, užsakymų ir maršrutų valdymo ir kitų būtinų sistemų įsigijimo ar sukūrimo, palaikymo ir pritaikymo.	sąsajų su turimomis ar naujai kuriamomis el. parduotuvėmis ir svetainėmis sukūrimo paslaugų išlaidos.
60.3.7.	viešųjų pirkimų organizavimo darbuotojo darbo užmokesčio išlaidos	Darbo užmokestis viešųjų pirkimų organizavimo darbuotojui gali būti mokamas ne daugiau kaip už vieną darbo etatą, jei projektas įgyvendinamas ne mažiau kaip trijų projekto grandinės dalyvių pagal 2 ir 3 paramos modelius (šis ribojimas netaikomas kooperatinėms bendrovėms ir žemės ūkio kooperatinėms bendrovėms (kooperatyvams). Šios išlaidos negali viršyti MMA dydžio, nustatyto Lietuvos Respublikos Vyriausybės nutarimu, kai darbo vieta kuriama projekte
60.4.	Skatinamosios veiklos, susijusios su trumposios tiekimo grandinės plėtra, išlaidos: (iki 20 proc. kitų tinkamų finansuoti projekto išlaidų)
60.4.1.	Populiarinimo (pardavimo skatinimo) ir (ar) rinkodaros veikla	skelbimai spaudoje	informaciniai skydeliai (reklamjuostės)	vaizdo ir (ar) garso klipų ir (ar) vaizdo filmų (informacinio siužeto) kūrimas

Galimos išlaidos, skirtos tikslinei auditorijai.
60.4.2.	Trumpalaikių renginių organizavimo išlaidos	degustacijos	gamybos proceso pristatymų ir pan.;
60.4.3.	Prekės ženklo kūrimo ir gaminimo paslaugų išlaidos	prekės ženklo kūrimo paslaugos	prekės ženklo gaminimo paslaugos
60.4.4.	Interneto svetainės sukūrimo ir palaikymo išlaidos	Taikomas 14,53 Eur/ mėn. fiksuotasis įkainis (fiksuotasis kainis nustatytas bazinio funkcionalumo interneto svetainės sukūrimo ir palaikymo išlaidoms, kai už mėnesinį mokestį suteikiamas svetainės funkcionalumas. Šių investicijų tinkamų finansuoti išlaidų vertė apskaičiuojama vadovaujantis Taisyklių 3 priede patvirtintu tvarkos aprašu
60.5.	Projekto bendrosios išlaidos (iki 10 proc. kitų tinkamų finansuoti projekto išlaidų):
Rengiant ir įgyvendinant projektą patiriamos išlaidos:	Atlyginimas architektams, inžinieriams ir konsultantams už konsultacijas, susijusias su aplinkosaugos ir ekonominiu tvarumu, įskaitant verslo planų (veiklos ir (arba) projektų aprašų) ir kitų su jais susijusių dokumentų rengimą, kai šios išlaidos skiriamos nekilnojamajam turtui statyti ir (arba) įsigyti, įskaitant ilgalaikę nuomą, ir gerinti, naujiems įrenginiams ir įrangai, įskaitant techniką, pirkti ir (arba) išperkamajai nuomai, taip pat šio projekto viešinimo išlaidos, ir kurios yra patirtos ne anksčiau kaip 1 metai iki paramos paraiškos pateikimo dienos.

Finansuojama bendrųjų išlaidų dalis gali būti ne daugiau kaip 10 proc. kitų tinkamų finansuoti projekto išlaidų vertės be PVM ir ne didesnė kaip 1 800 Eur. Tuo atveju, kai projekte numatyti statybos, rekonstrukcijos, kapitalinio remonto ar infrastruktūros įrengimo darbai, finansuojama bendrųjų išlaidų suma be PVM gali būti ne didesnė kaip 3 000 Eur. Projekto viešinimo išlaidos turi būti patirtos vadovaujantis Viešinimo taisyklėmis.

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

Nr. 3D-156, 2025-03-25, paskelbta TAR 2025-03-25, i. k. 2025-04872

61. Netinkamos finansuoti išlaidos:

61.1. nurodytos Administravimo taisyklių 127 ir 130 punktuose;

61.2. trumpalaikio turto, įgyto paramos lėšomis, išlaidos, kurių vertė yra mažesnė nei paramos gavėjo numatyta mažiausia ilgalaikio turto vertė, išskyrus naujas statybines medžiagas, pakavimo medžiagas ir viešinimo išlaidas;

61.3. išlaidos motorinėms transporto priemonėms, neįvardytoms tinkamomis finansuoti Taisyklių 60. 1.1 papunktyje;

61.4. išlaidos ar jų dalis, patirtos perkant prekes, darbus ar paslaugas, nesilaikant teisės aktuose nustatytos pirkimo tvarkos (kai taikoma);

61.5. išlaidos, viršijančios fiksuotųjų įkainių ir (arba) fiksuotosios normos dydžius (kai taikoma);

61.6. esamų paskolų refinansavimo išlaidos;

61.7. išlaidos drėkinimui, įskaitant drėkinimo sistemas, kurioms naudojamas lietaus vanduo;

61.8. išlaidos, neatitinkančios pareiškėjo ir (ar) partnerio ūkių gamybinio potencialo;

61.9. investicijos į turtą, kurio valdymo, naudojimo ar disponavimo teisė pareiškėjui apribota (pvz., turtas areštuotas);

61.10. nedalijamos investicijos, kuriomis trumposios grandinės projekto dalyviai negalėtų tarpusavyje dalytis;

61.11. susijusios su alkoholinių gėrimų ir tabako gaminių gamyba ir prekyba jais.

X SKYRIUS

PARAMOS PARAIŠKŲ TEIKIMO TVARKA

62. Paramos paraiška pateikiama pagal Agentūros parengtą ir patvirtintą paramos paraiškos formą.

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

63. Projektui teikiama viena paramos paraiška. Paramos lėšas, skirtas projektui įgyvendinti, tiesiogiai gauna tik paramos gavėjas.

64. Paramos paraiška ir su paramos paraiška pateikiami dokumentai turi būti pateikti per Žemės ūkio ministerijos informacinę sistemą (toliau – ŽŪMIS) Administravimo taisyklėse nustatyta tvarka. Intervencinei priemonei netaikoma Administravimo taisyklių 91.5 papunkčio nuostata, tačiau su paramos paraiška nepateikus jungtinės veiklos sutarties, nurodytos Taisyklių 20 punkte, ir finansinės atskaitomybės dokumentų, nurodytų Taisyklių 24.7 papunktyje, paraiška atmetama.

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

65. Partneris (įskaitant tarpininką) gali dalyvauti ne viename projekte, tačiau tokiu atveju bendradarbiavimas skirtinguose projektuose turi būti vykdomas kuriant naują trumpą tiekimo grandinę arba plėtojant trumpos tiekimo grandinės realizavimo tinklą. Trumpos tiekimo grandinės projekto dalyvių giminystės ryšiai nėra vertinami kaip susietumo elementas tuo atveju, jei projekto dalyviai veiklą vykdo savarankiškai.

66. Pareiškėjo ir (ar) partnerių dalyvavimas intervencinėje priemonėje:

66.1. pareiškėjas per vieną kvietimą gali teikti vieną paraišką;

66.2. pakartotinai paramos pareiškėjas gali kreiptis tik įgyvendinęs ankstesnįjį investicinį projektą, t. y. ne anksčiau kaip pateikus galutinį mokėjimo prašymą;

66.3. kitose Strateginio plano intervencinėse priemonėse pareiškėjo ir (ar) partnerių dalyvavimas neribojamas, jeigu kitų Strateginio plano intervencinių priemonių įgyvendinimo taisyklėse nenustatyta kitaip.

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

67. Paramos paraiškos pildomos, registruojamos ir vertinamos Administravimo taisyklėse nustatyta tvarka.

XI SKYRIUS

PARAMOS PARAIŠKŲ ATRANKA

68. Paramos paraiškų atrankos vertinimas ir paramos paraiškų pirmumo eilių sudarymas atliekamas Administravimo taisyklėse nustatyta tvarka.

69. Pridėtinę vertę kuriantiems projektams yra nustatyti šie atrankos kriterijai:

Eil. Nr.	Atrankos kriterijaus pavadinimas	Balų skaičius
1.	Projekto trumpoms tiekimo grandinėms vystyti dalyvių skaičius: (skaičiuojami visi projekto grandinės dalyviai, išskyrus tarpininką, nurodyti Taisyklių 16 punkte) (didžiausias galimas surinkti balų skaičius pagal šį kriterijų – 15 balų)	15
1.1.	6 ir daugiau grandinės dalyvių	15
1.2.	nuo 4 iki 5 grandinės dalyvių	10
2.	Projektas įgyvendinamas be tarpininko	5
3.	Naujos trumpos tiekimo grandinės kūrimas rinkoje (didžiausias galimas surinkti balų skaičius – 15 balų)	15
3.1.	kuriama nauja trumpa tiekimo grandinė, o jos dalyviai (pareiškėjas, partneriai, tarpininkas) nėra gavę paramos projektui įgyvendinti pagal intervencinę priemonę ir pagal Lietuvos kaimo plėtros 2014–2020 metų programos priemonės „Bendradarbiavimas“ veiklos sritį „Parama trumpoms teikimo grandinėms ir vietos rinkoms skatinti vietos lygmeniu“	15
3.2.	kuriama nauja trumpa tiekimo grandinė, o jos dalyvių (pareiškėjas, partneriai, tarpininkas) dauguma nėra gavę paramos projektui įgyvendinti pagal intervencinę priemonę ir pagal Lietuvos kaimo plėtros 2014–2020 metų programos priemonės „Bendradarbiavimas“ veiklos sritį „Parama trumpoms teikimo grandinėms ir vietos rinkoms skatinti vietos lygmeniu“	10
4.	Projektu kuriama ar plėtojama trumpa tiekimo grandinė visuomenei tieks maistingus, aukštos ir išskirtinės kokybės žemės ūkio ir maisto produktus (balai suteikiami, jei trumpos grandinės dalyviai, užsiimantys žemės ūkio ir (ar) maisto produktų gamybos ir (ar) perdirbimo veikla, yra ekologiniai ūkiai ir (ar) ūkiai, dalyvaujantys nacionalinėje maisto kokybės sistemoje (pagal šį kriterijų balai nesumuojami)	20
4.1.	dalyvauja tik ekologiniai ūkiai	20
4.2.	ne mažiau kaip pusė dalyvių yra ekologiniai ūkiai	15
4.3.	dalyvauja tik ūkiai, dalyvaujantys nacionalinėje maisto kokybės sistemoje	10
5.	Projekte numatytas skirtingų žemės ūkio sektorių dalyvių bendradarbiavimas, kai rinkai tiekiamas skirtingas žemės ūkio pagamintos ir (ar) perdirbtos produkcijos asortimentas: (pagal šį kriterijų balai nesumuojami)	15
5.1.	rinkai tieks ne mažiau kaip 5-ių skirtingų žemės ūkio sektorių produktus	15
5.2.	rinkai tieks ne mažiau kaip 3-jų skirtingų žemės ūkio sektorių produktus	10
6.	Vystoma tvari trumpa tiekimo grandinė, kai projekte numatytos investicijos į: (didžiausias galimas surinkti balų skaičius pagal šį kriterijų skiriamas susumavus 6.1–6.5 kriterijų balų reikšmes – 30 balų):	30
6.1.	aplinkos taršos mažinimą ir (ar) ir (ar) tausų gamtos išteklių naudojimą (balai suteikiami, kai projekte investuojama į trumpos tiekimo grandinės reikmėms būtinos energijos aprūpinimą iš atsinaujinančių energijos šaltinių (saulės baterijos, saulės kolektoriai, saulės moduliai, geoterminio šildymo, oras–oras, oras–vanduo šildymo sistemos ir pan., kai nurodytos investicijos susijusios su trumpos grandinės poreikiais)	5
6.2.	transportavimo kaštų optimizavimą (balai suteikiami, jei paraiškoje įrodoma, kad projekto dalyviai transportuojant produkciją veikia vietos lygmeniu, t. y. tarpusavyje nutolę ne daugiau kaip 100 km spinduliu (vertinama pagal paraiškoje nurodytą projekto dalyvio faktinę veiklos vykdymo vietą ar žemės ūkio valdos centrą, atstumus matuojant elektroniniame žemėlapyje maps.lt)	5
6.3.	transporto priemonės išmetamo anglies dioksido (CO2) kiekio mažinimą (balai suteikiami, kai produkcijai transportuoti naudojami elektromobiliai arba hibridiniai automobiliai)	5
6.4.	maisto atliekų kiekio mažinimą (balai suteikiami, jei paraiškoje įrodoma, kad projekte numatomos investicijos maisto atliekų kiekiui mažinti)	5
6.5.	gamybinių procesų skaitmeninimo ir (ar) inovacijų diegimo (balai suteikiami, jei projekte numatytos investicijos į skaitmeninius, inovatyvius sprendimus, technologijas ir atitinka Projektų inovatyvumo vertinimo metodiką, tvirtinamą Lietuvos Respublikos žemės ūkio ministro įsakymu)	10
Didžiausia galima balų suma:	100

70. Privalomasis mažiausias paramos paraiškų atrankos balų skaičius – 30 balų. Jeigu paramos paraiškų atrankos vertinimo metu nustatoma, kad paramos paraiška nesurinko privalomojo mažiausio 30 balų skaičiaus, paramos paraiška atmetama.

XII SKYRIUS

PARAMOS PARAIŠKŲ TVIRTINIMAS IR SPRENDIMO DĖL PARAMOS SKYRIMO ARBA NESKYRIMO ĮFORMINIMAS

71. Agentūra, įvertinusi paramos paraiškas, teikia jas svarstyti Agentūros projektų atrankos komitetui, sudarytam Administravimo taisyklėse nustatyta tvarka. Sprendimą dėl paramos skyrimo ar neskyrimo priima Agentūros direktorius arba jo įgaliotas asmuo, vadovaudamasis projektų vertinimo rezultatais, ir informuoja pareiškėjus Administravimo taisyklėse nustatyta tvarka.

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

72. Neteko galios nuo 2024-09-25

Punkto naikinimas:

Nr. 3D-673, 2024-09-24, paskelbta TAR 2024-09-24, i. k. 2024-16597

73. Priėmus sprendimą skirti paramą, pareiškėjas tampa paramos gavėju. Paramos sutartis nesudaroma.

XIII SKYRIUS

MOKĖJIMO PRAŠYMŲ TEIKIMO, ADMINISTRAVIMO IR PARAMOS IŠMOKĖJIMO TVARKA

74. Mokėjimo prašymai teikiami ir administruojami Administravimo taisyklėse nustatyta tvarka. Mokėjimo prašymai kartu su reikiamais priedais turi būti pateikti tik per ŽŪMIS. Jei projekte numatytos statybos, jos turi būti vykdomos vienu etapu be tarpinių mokėjimų, tačiau jei technologiškai statybas galima išskirti į kelis etapus, gali būti pateikiami keli mokėjimo prašymai. Jei numatyta kelių atskirų statinių statyba, ji gali būti vykdoma etapais, ir mokėjimo prašymas pateikiamas užbaigus kiekvieną statybų etapą. Statybos ir (arba) rekonstrukcijos ir (arba) kapitalinio remonto darbų užbaigimo dokumentai, kai jie privalomi pagal teisės aktų reikalavimus, turi būti pateikti ne vėliau kaip su galutiniu mokėjimo prašymu.

75. Paramos gavėjų atsiskaitymai su tiekėjais turi vykti tik per finansų įstaigas, turinčias Lietuvos banko suteiktą veiklos licenciją.

76. Paramos lėšos paramos gavėjams išmokamos Administravimo taisyklėse nustatyta tvarka šiais būdais:

76.1. išlaidų kompensavimo (įskaitant išlaidų apmokėjimą pagal fiksuotuosius įkainius ir fiksuotąją normą);

76.2. išlaidų kompensavimo su avanso mokėjimu, kai avansas nėra Europos Komisijai tinkamos deklaruoti išlaidos, kuris negali būti didesnis nei 40 proc. tinkamos paramos sumos;

76.3. sąskaitų apmokėjimo.

77. Paramos gavėjui taikomas paramos lėšų išmokėjimo būdas (-ai) nustatomas (-i) paramos paraiškoje. Į vieną mokėjimo prašymą negali būti įtrauktos projekto išlaidos, kurioms apmokėti taikomi keli Taisyklių 76 punkte nurodyti išlaidų apmokėjimo būdai, išskyrus išlaidas, apmokamas pagal fiksuotuosius įkainius ir fiksuotąją normą.

Punkto pakeitimai:

Nr. 3D-156, 2025-03-25, paskelbta TAR 2025-03-25, i. k. 2025-04872

78. Projektai finansuojami pagal šias regionams taikomas EŽŪFKP ir bendrojo finansavimo įnašo normas:

78.1. Sostinės regionui taikoma 43 proc. EŽŪFKP įnašo norma;

78.2. Vidurio ir vakarų Lietuvos regionui taikoma 85 proc. EŽŪFKP įnašo norma.

79. Intervencinei priemonei taikomas projekto priskyrimo regionams principas – pagal projekto įgyvendinimo vietą. Kai projektas vykdomas vienos apskrities teritorijoje, jis priskiriamas konkrečiam regionui.

80. Paramos gavėjas gali pateikti:

80.1. iki 6 mokėjimo prašymų (įskaitant avanso mokėjimo prašymą), kai projekte numatyta įgyvendinti naujų pastatų ir (arba) statinių statybą arba esamų rekonstravimo ar kapitalinio remonto darbus;

80.2. iki 10 mokėjimo prašymų, kai pareiškėjas paramos paraiškoje nurodo, kad projekte numatytas įsigyti turtas (visa įranga, visi įrengimai ir visos transporto priemonės) bus įsigyjamas finansinės nuomos (lizingo) būdu.

XIV SKYRIUS

SANKCIJOS

81. Netinkamai įgyvendinančiam (įgyvendinusiam) projektą paramos gavėjui gali būti taikomos ES ir Lietuvos Respublikos teisės aktuose numatytos sankcijos. Gali būti taikomos tokios sankcijos: paramos sumažinimas, paramos teikimo sustabdymas ir (arba) nutraukimas, ir (arba) reikalavimas grąžinti visą ar dalį sumokėtos paramos; apribojimas teikti paraiškas; kitos poveikio priemonės dėl su gauta arba prašoma parama susijusių įsipareigojimų nevykdymo ir (arba) nustatytų reikalavimų nesilaikymo.

82. Detali sankcijų apskaičiavimo ir taikymo tvarka nustatyta Sankcijų už teisės aktų nuostatų pažeidimus įgyvendinant Lietuvos žemės ūkio ir kaimo plėtros 2023–2027 metų strateginio plano intervencines priemones taikymo metodikoje, patvirtintoje Lietuvos Respublikos žemės ūkio ministro 2023 m. vasario 14 d. įsakymu Nr. 3D-80 „Dėl Sankcijų už teisės aktų nuostatų pažeidimus įgyvendinant Lietuvos žemės ūkio ir kaimo plėtros 2023–2027 metų strateginio plano intervencines priemones taikymo metodikos patvirtinimo“.

83. Pagal šią intervencinę priemonę taikoma specifinė sankcija – jeigu paramos gavėjas neįkūrė prekybos ir (arba) realizavimo vietos ir (ar) regioninio lygmens realizavimo tinklo (logistikos centro), taikoma sankcija – visos paramos lėšų susigrąžinimas. Tuo atveju, jeigu buvo numatyta įkurti ne vieną, o daugiau prekybos ir (arba) realizavimo vietų, tačiau jos įkurtos ne visos, paramos susigražinimo sankcija taikoma proporcingai pasiektiems rezultatams. Paramos gavėjui gali būti suteikiamas papildomas 1 mėnesio laikotarpis prekybos ir (arba) realizavimo vietai įkurti, skaičiuojant nuo paraiškoje suplanuotos prekybos ir (arba) realizavimo vietos sukūrimo dienos.

XV SKYRIUS

BAIGIAMOSIOS NUOSTATOS

84. Projektų įgyvendinimo ir kontrolės laikotarpiu (kaip nurodyta Taisyklių 38 punkte) priežiūra ir tikrinimas, apskundimas bei skundų nagrinėjimas atliekamas Administravimo taisyklių nustatyta tvarka.

Punkto pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

85. Grąžintinos lėšos administruojamos Administravimo taisyklėse nustatyta tvarka.

______________

Priedų pakeitimai:

1 priedas (JVS_forma) 13

Neteko galios nuo: 2024-09-25

Nr. 3D-673, 2024-09-24, paskelbta TAR 2024-09-24, i. k. 2024-16597

2 priedas_(Paramos_paraiška) (pagal įsakymą Nr. 3D-492)

Priedo pakeitimai:

Nr. 3D-383, 2024-05-10, paskelbta TAR 2024-05-10, i. k. 2024-08638

Nr. 3D-492, 2024-06-28, paskelbta TAR 2024-06-28, i. k. 2024-11962

Neteko galios nuo: 2024-09-25

Nr. 3D-673, 2024-09-24, paskelbta TAR 2024-09-24, i. k. 2024-16597

3 priedas (FĮ aprašas) pagal įsakymą Nr. 3D-673

Priedo pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

4 priedas (FN aprašas) pagal įsakymą Nr. 3D-156

Priedo pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

Nr. 3D-156, 2025-03-25, paskelbta TAR 2025-03-25, i. k. 2025-04872

Trumpų grandinių fiksuotųjų įkainių tvarkos aprašo (kainu palyginimas)_ (FĮ1 priedas) pagal įsakymą Nr. 3D-673

Priedo pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

Trumpų grandinių FN metodikos 1 ir 2 priedai pagal įsakymą Nr. 3D-673

Priedo pakeitimai:

Nr. 3D-673, 2024-09-24, paskelbta TAR 2024-09-24, i. k. 2024-16597

Pakeitimai:

1.

Lietuvos Respublikos žemės ūkio ministerija, Įsakymas

Nr. 3D-383, 2024-05-10, paskelbta TAR 2024-05-10, i. k. 2024-08638

Dėl techninės klaidos ištaisymo žemės ūkio ministro 2024 m. kovo 19 d. įsakyme Nr. 3D-223 „Dėl Lietuvos žemės ūkio ir kaimo plėtros 2023–2027 metų strateginio plano intervencinės priemonės „Trumpos tiekimo grandinės“ įgyvendinimo taisyklių patvirtinimo“

2.

Lietuvos Respublikos žemės ūkio ministerija, Įsakymas

Nr. 3D-492, 2024-06-28, paskelbta TAR 2024-06-28, i. k. 2024-11962

Dėl techninės klaidos ištaisymo žemės ūkio ministro 2024 m. kovo 19 d. įsakyme Nr. 3D-223 „Dėl Lietuvos žemės ūkio ir kaimo plėtros 2023–2027 metų strateginio plano intervencinės priemonės „Trumpos tiekimo grandinės“ įgyvendinimo taisyklių patvirtinimo“

3.

Lietuvos Respublikos žemės ūkio ministerija, Įsakymas

Nr. 3D-673, 2024-09-24, paskelbta TAR 2024-09-24, i. k. 2024-16597

Dėl žemės ūkio ministro 2024 m. kovo 19 d. įsakymo Nr. 3D-223 „Dėl Lietuvos žemės ūkio ir kaimo plėtros 2023–2027 metų strateginio plano intervencinės priemonės „Trumpos tiekimo grandinės“ įgyvendinimo taisyklių patvirtinimo“ pakeitimo

4.

Lietuvos Respublikos žemės ūkio ministerija, Įsakymas

Nr. 3D-762, 2024-10-31, paskelbta TAR 2024-10-31, i. k. 2024-18928

Dėl žemės ūkio ministro 2024 m. kovo 19 d. įsakymo Nr. 3D-223 „Dėl Lietuvos žemės ūkio ir kaimo plėtros 2023–2027 metų strateginio plano intervencinės priemonės „Trumpos tiekimo grandinės“ įgyvendinimo taisyklių patvirtinimo“ pakeitimo

5.

Lietuvos Respublikos žemės ūkio ministerija, Įsakymas

Nr. 3D-156, 2025-03-25, paskelbta TAR 2025-03-25, i. k. 2025-04872

Dėl žemės ūkio ministro 2024 m. kovo 19 d. įsakymo Nr. 3D-223 „Dėl Lietuvos žemės ūkio ir kaimo plėtros 2023–2027 metų strateginio plano intervencinės priemonės „Trumpos tiekimo grandinės“ įgyvendinimo taisyklių patvirtinimo“ pakeitimo